text:
lun.
22
août
2011
ISOMO RYA MBERE
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 4, 9-11)
Bavandimwe, 9ibyerekeye urukundo rwa kivandimwe si ngombwa ko tubibandikira, kuko Imana ubwawo yabiyigishirije gukundana, 10kandi ni na ko mubikorera abavandimwe bose bo muri Masedoniya yose. Bavandimwe, turabasaba gukomeza kujya mbere : 11nimwihatire gutuza, mwibande ku bibareba, kandi mukoreshe amaboko nk’uko twabibategetse.
ZABURI (Zab 98 (97), 1, 7-8, 9)
Inyik/ Uhoraho azaza gucira isi urubanza rutabera.
Nimuririmbire Uhoraho indirimbo nshya,
kuko yakoze ibintu by’agatangaza ;
indyo ye, ukuboko kwe k’ubutagatifu,
byatumye atsinda.
Inyanja niyorome hamwe n’ibiyirimo,
isi yose hamwe n’abayituye.
Inzuzi nizikome mu mashyi,
n’imisozi ivugirize impundu icyarimwe.
Nibivuze impundu imbere y’Uhoraho kuko aje gutegeka isi,
azacira isi urubanza rutabera,
arucire n’imiryango mu butarenganya bwe.
IBANGONDIRIMBO RIBANZIRIZA IVANJILI (Zab 1, 2-3)
Alleluya Alleluya.
Hahirwa umuntu uhimbazwa n’amategeko y’Uhoraho :
yera imbuto uko igihe kigeze.
Alleluya.
IVANJILI
+ Matayo (Mt 25,14-30)
Muri icyo gihe, Yezu yabwiraga abigishwa be iby’ihindukira rye, maze abacira uyu mugani ati 14« Bizamera nk’umuntu wari ugiye kujya mu rugendo, agahamagara abagaragu be, akababitsa ibintu bye. 15Umwe amuha amatalenta atanu, undi abiri, undi imwe, umuntu wese ku rugero rw’icyo ashoboye, hanyuma aragenda. 16Ako kanya uwari wahawe amata lenta atanu ajya kuyakoresha, maze yunguka andi atanu. 17Uwari wahawe abiri na we yunguka andi abiri. 18Naho uwari wahawe imwe, aragenda acukura umwobo mu gitaka maze ahishamo imari ya shebuja.
19Hashize igihe kirekire shebuja wa ba bagaragu araza, maze abamurikisha ibintu bye. 20Uwahawe amatalenta atanu aregera, maze amuhereza amatalenta atanu yandi agira ati ‘Shobuja, wari wampaye amatalenta atanu, dore andi atanu nungutse.’ 21Shebuia aramubwira ati ‘Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na shobuja !’ 22Uwahawe amatalenta abiri na we araza agira ati ‘Shobuja, wari wampaye amatalenta abiri, dore andi abiri nungutse.’ 23Shebuja aramubwira ati ‘Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na shobuja.’ 24Haza uwahawe talenta imwe aravuga ati ‘Shobuja, nzi ko uri umuntu w’umunyabugugu, usarura aho utabibye, ukanura aho utanitse. 25Naratinye ndagenda mpisha talenta yawe mu gitaka : dore ibiri ibyawe.’ 26Naho shebuja aramusubiza ati ‘Mugaragu mubi kandi w’umunebwe, wari uzi ko nsarura aho ntabibye, nkanura aho ntanitse ; 27uba rero warabikije imari yanjye abari kunyungukira, nagaruka nkabona ibyanjye n’inyungu. 28Nimumwambure talenta ye maze muyihe ufite amatalenta cumi ; 29kuko utunze bazamuha agakungahara; naho udafite na mba bazamwaka n’utwo yaganyiragaho. 30Naho uwo mugaragu w’imburamumaro nimumujugunye hanze, aho azaririra kandi agahekenya amenyo.’»


c: text/html

text:
Ukunda Imana niwe umenywa nayo Pasitori Bimenyimana Claude
Mu gihe cyo gusenga amasengesho agera kure. Indirimo 62 mu gakiza
UKUNDA IMANA NIWE UMENYWA NAYO
Ibyahishuwe 2:4 Ariko rero mfite icyo nkugaya, ni uko waretse urukundo rwawe rwa mbere.
1 Abakorinto 8:3 Ariko ukunda Imana ni we umenywa na yo.
Urukundo rw’Imana ni ntagereranwa, umuntu amaze gucumura ntiyamwishe nubwo yari yaramuburiye ko nacumura izamwica ; ariko ku bw’umutima w’imbabazi w’Imana yemera kohereza umwana wayo ngo aze amushakishe amucungure.
Urukundo rw’Imana rwagaragariye muri Yesu, waretse icyubahiro cye, akava mu ijuru ryera, yisiga ubusa, aza mu ishusho y’umugaragu, urwo rukundo nirwo rwatumye natwe tuyikunda (indirimbo 115 mu gushimisha : yamfatishije urukundo) ; iyo tutakiriye urwo rukundo bibabaza Imana.
Imana niyo izi abayikunda cyangwa indyarya (Yohana 2:24-25 ntiyagombaga kubwirwa iby’abantu).
Mariko 10:17-22 uyu mutunzi yarazi gutondeka amagambo neza, akubaha, nta buriganya bwamubagamo, kandi yagiraga umwete wo kuza mu rusengero, ariko icyo sicyo kinezeza Imana, ireba umutima ubivugana ; kuko abwiwe kugurisha ibyo atunze byose, arahonga mu maso.
Ikindi Imana ishaka nuko tuyikundisha umutima wacu wose ; tukayumvira muri byose.
Aburahamu yakundaga Imana, imuhamagaye yemera gusiga kavukire ajya aho Imana imushaka ; igihe kigeze imuha umwana ; Imana irongera iza gupima urukundo Aburahamu ayikunda, imusaba gutamba Isaka, nabwo arayumvira ; ibyo binezeza Imana, agiye gusogota Isaka imuzanira igitambo.
Hari abandi bagiye bagaragaza urukundo bakunda Yesu, uriya mugore wazanye amavuta ahenze ayasuka ku birenge bye. Natwe dusabwa guha Yesu umwanya tugasenga, ku bw’urukundo dukunda Imana (indirimbo 102 mu gakiza : umpa akanya Yesu nkwegere).
Undi werekanye urukundo akunda Yesu ni Mariya Magadalene, waje ku gituro cya Yesu, yanga gutaha, ba Petero baraza barahamusiga, ariko we arahatinda kugeza Yesu amwiyeretse. Ukunda Imana niwe umenywa nayo.
Yesu asuye Mariya na Marita, Mariya yifuje kuba hafi ya Yesu ngo yumve amagambo ye, kuruta Marita washakaga uko amuzimanira. Yesu avuga ko Mariya ariwe wamugaragarije urukundo Yefuta yagiye ku rugamba arahiga ko azahigura ikizava mu nzu mbere. Haje gusohoka umukobwa we, yagaragaje urukundo akunda Imana, yemera ko Se amuhigura.
Ba Meshaki, Saduraka n’Abedenego, banze kubahiriza itegeko ry’umwami ryo kuramya igishushanyo, ku bw’urukundo bakunda Imana, bemera guhara amagara yabo, Imana nayo iraseruka, iratabara.
Ikimenyetso cy’uko ukunda Imana ni uko witondera amategeko yayo.
Twisuzume turebe niba tugikundisha Imana umutima wacu wose n’ubwenge bwose cyangwa niba twishushanya nkuko uriya mutunzi twavuzeho. Nidusanga twaracogoye, twihutire kwihana, dusubire mu rukundo rwa mbere.
Pasitori Bimenyimana Claude

robotstxt: allowed

filter: keep


text:
Aug 15, 2016 Bienvenu Ndacyayisenga Amakorali 0
Korali Integuza ikorera ivugabutumwa mu Itorero ADEPR ry’akarere rya Musanze, paruwasi ya musanze yasoje igiterane cyayo cy’ivugabutumwa cy’iminsi ibiri cyaberaga mu kibuga cy’amashuri abanza ya Muhe, inagaragaza impamvu 2 yatumiye Korali Jehovajireh harimo nko gutsura umubano n’ibindi.
Iki giterane cyabaye ku mataliki ya 13-14/08/2016, iruhande rw’urusengero rwa Paruwasi ya ADEPR Korali Integuza yagiteguye ibarizwaho, imbere y’’ibiro by’umurenge wa Musanze, mu kibuga cy’ishuri ry’isumbuye rya Muhe.
Icyatunguye Korali yateguye iki giterane.
Twagirimana Alphonse Rafiki uyoboye Korali integuza yagize ati: «Cyagenze uko ntabikekaga. Twaratunguwe cyane ku buryo bufatika.»
Akomeza avuga ko nubwo bagiteguye bihagije ku buryo banateganyije ko kigomba kubera hanze ahantu hisanzuye ngo ntibatekerezaga ko cyakwitabirwa n’abantu amagana.
Kolari Integuza yateguye iki giterane ku bw’impamvu 2 nk’uko bitangazwa na perezida wayo:
Iya mbere ni ukuvuga ubutumwa bwiza buzana abantu kuri Kristo.
Mu mu minsi 2 cyari kimaze hakijijwe abasaga 100 mu kigereranyo twakoze. Aba bose bakiriye agakiza biturutse ku buhamya bwatanzwe n’abantu banyuranye bw’ubuzima bukomeye Imana iba yaragiye ibanyuzamo ndetse n’ijambo ry’Imana.
Musengimana Janviere yatanze ubuhamya bw’uburyo Imana yamukijije urupfu igisasu cyamuturikanye. Insimburagingo yambaye n’uburyo umubiri we washegesheshwe bikomeye ni ikimenyetso gikomeye cy’ugukora kw’Imana dore ko abantu bo bari bamaze kwanzura ko agomba gushyingurwa.
Iya kabiri ni ugutsura umubano na Korali Jehovajireh y’I Kigali muri kaminuza ya ULK.
Korali Integuza yateguye iki giterane inagitumira mo Jehovajireh nka Korali imaze gutera imbere mu buryo bw’imiriririmbire hagamijwe ubucuti bwa hafi.
Icyo abaririmbyi ba Korali Integuza bazungukira muri ubu bucuti ni ubujyanama izagirwa na Jehovajireh mu bijyanye n’imiririmbire kugira ngo bave ku rwego rumwe batere intambwe bagere ku rundi rwisumbuye. Ibi «Nabonye byagezweho» kuko abayozi b’indirimbo ba Korali Jehovajireh bafashwe umwanya bariherera n’ab’integuza bagirana ikiganiro kuri ibyo.
Nyuma y’ibi hazakurikiraho iki?
Perezida w’Integuza yagize ati: «Ikigiye gukurikiraho ni ugukomeza gushimangira ubwo bumwe. Ntabwo birangiriye aha, ahubwo hari abazakomeza gusura ab’i Kigali (Jehovajireh) kugira ngo umubano ukomeze. »
Icyo basaba abakunzi babo n’abandi muri rusange.
Barasaba abantu ko bakomeza kubasengera Imana mu buryo bwose uko Imana yabashoboza.
Yagize ati: badusengere kugira ngo «natwe Imana idufashe tubashe kuzamuka mu buryo bw’imiririmbire, kuko byose tubishobozwa no gusenga.»
Imigendekere myiza y’iki gitaramo hamwe no gutumira Jehovajireh byababereye urufunguzo rw’ingenzi.
Twagirimana Alphonse yagize ati: «Icyo nteganya, uru rwari urufunguzo rwa mbere, twazanye korali jehovajireh, natwe byatweretse umurongo mwiza w’uko hano bakunda ibitaramo, n’ijambo ry’Imana.
Nyuma y’uko bigaragaraye ko abitabiriye igiterane hari mo n’abanywi b’inzoga batuye hafi aho kandi bakagashimishwa n’ibyiza byari bikirimo yahaye umurongo iyi Korali.
Ati: «Turateganya no gukorana n’abandi bahanzi, baturutse I Kigali cyangwa se izindi mpande z’igihugu, n’andi makorali kugira ngo ibitamo nk’ibi bijye bibabo no mu bindi bihe.»
Bimwe mu byo Korali imaze kugeraho ni uko imaze kugura ibyuma by’ingenzi, no kuba imaze kugura impuzankano (uniforme).
Amateka magufi ya Korali Integuza.
Iyi Korali ifite abaririmbyi 70. Yatangiye ifite abaririmbyi12, itangira umurimo w’Imana mu w’1998, itangirira ahitwaga mu Cyanturo, nyuma yaho iza kumanuka iza ku mudugudu wa Musanzwe ari naho iri mo kubarizwa ubu.
Yatangiye mu bihe bigoye kuko kugira ngo ibashe kubona ibyuma byo gucurangiraho yatangiye ikora ibyate, aho umubare w’abantu runaka bajyaga guhingira umuntu kugira ngo abe amafaranga yo gutanga imisanzu yo kugura ibyuma biciritse bya muzika. Iyi Korali ifite indirimbo z’amajwi (CD) yakoze mu w’2008 ndetse mu rwego rwo kugira ngo ibe ijyanye n’igihe ngo bifuza kuzayisubiramo (Remix).
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Umwaka w’amashuri utangira mu Rwanda taliki ya 9 Mutarama 2006, abanyeshuri bamwe bari bataramenya aho bazerekera.
Abanyeshuri bakoze ikizamini cy’amashuri gisoza umwaka w’amashuri abanza, ndetse n’abakoze icyiciro rusange cy’amashuri yisumbuye, tronc commun, bashize amatsiko ubwo amanota yabo yatangazwaga.
Minisitiri w’uburezi, ubumenyi n’ikoranabuhanga, Roméo Murenzi, yatangaje amanota y’abo bana kuri uyu wa gatanu tariki ya 13 Mutarama 2006.
Abana 24.35 ku bana 100 ni bo bazajya mu mashuri yisumbuye ya Leta
Umubare w’abana bajya mu mashuri yisumbuye agengwa na Leta uracyari hasi. Abana 26105 ku bana 107172 bakoze ikizamini, ni ukuvuga abana 24.35 ku ijana mu bana barangije amashuri abanza mu mwaka w’amashuri 2005, ni bo babonye amanota abemerera kujya mu mashuri yisumbuye ya Leta.
Abana batagize amahirwe yo kujya mu mashuri ya Leta, abo iwabo bafite ubushobozi cyangwa abafite ababarihira, bazajya mu mashuri yisumbuye yigenga. Kubera ko amafaranga y’ishuri atangwa muri ayo mashuri aba ari menshi, yigwamo n’abifite. Abandi bana na bo bemererwa gusibira mu mwaka wa gatandatu w’amashuri abanza kugira ngo bongere bagerageze amahirwe yabo.
Ubusanzwe amalisiti y’abana baba batsindiye kujya mu mashuri yisumbuye yashyirwaga ku turere twabo. Bamenyekanye nyuma y’ivugurura ry’inzego z’ibanze ryatangiye taliki ya 1 Mutarama 2006.


text:
Mutarambirwa Elie, yavuye imuzi ubuzima yabayemo mu mashyamba ya Repubulika Iharanira Demokarasi ya Kongo (RDC), agaragaza uburyo babeshywe ko bazafashwa gutera u Rwanda akiri muri FDLR ariko yabona bitagishobotse agafata umwanzuro wamuhinduriye ubuzima.
Kuri ubu Mutarambirwa uvuka mu Mujyi wa Kigali mu karere ka Gasabo, mu Murenge wa Rutunga ni Komiseri muri Komisiyo yo gusezerera abasirikare no kubasubiza mu buzima busanzwe (RDRC). Nubwo yari afite abo yayoboraga mu mashyamba ya Kongo, yafashe umwanzuro wo kubasiga abashaka nyuma yarageze mu gihugu ku buryo mu basaga 650 yari ayoboye mu ibatayo (battalion) yafashije abarenga 300 gutahuka basubizwa mu buzima busanzwe.
Mu kinganiro kirambuye na Imvaho Nshya Komiseri Mutarambirwa Elie yagaragaje ko imwe mu mpamvu zatumye afata icyemezo cyo gutaha mu Rwanda ari uko yabonaga FDLR nta murongo w’ibyo irwanira ifite, ndetse na Kongo ikabigarama ku munota wa nyuma.
Imvaho Nshya (I. N): Twumvise ko namwe mwasezerewe mu bahoze ari abasirikare; mwasezerewe hehe, ryari?
Mutarambirwa Elie (M.E): Nasezerewe muri 2011 nkaba naravuye muri FDLR mu 2010 nturutse muri Kivu y’Amajyaruguru. Nari mfite ipeti rya Lieutenant Colonel, nkaba narayoboraga inite (unité) yo ku rwego rw’ibatayo (battalion).
I.N: Birumvikana ko wari umusirikare ufite inshingano zikomeye kandi hari amateka menshi ufite. Ese abasirikare wayoboraga wabasigiye nde?
M.E: Buriya twasubira inyuma mu mateka. Njye nahoze mu gisirikare bitaga Ex FAR aho intambara yo mu 1990 yateye niga mu ishuri rikuru rya Gisirikare bitaga ESM hano i Kigali; mu 1994 dutsinzwe byabaye ngombwa ko duhunga tujya hanze tugezeyo twagumye n’ubundi mu bintu bya gisirikare cyane.
I.N: Mwahise muhungira muri Kongo?
M.E: Yego nahungiye muri Kongo mu gace k’Amajyepfo ya Kivu (i Bukavu), hanyuma dukomeza gukora mu bintu bya gisirikare turi mu nkambi. Nabaye Komanda (commandant) w’ikompanyi, nza kuba ushinzwe ibikorwa (operation) mu ibatayo nabwo ntibyaduhira turakomeza tuza kwibona muri Kongo Brazzaville aho twahamaze umwaka n’igice. Mu kwezi k’Ukwakira 1998 ni bwo twavuyeyo tugaruka muri Kongo Kinshasa kurwana tuje gufasha Kabila (Laurent Desiré) nawe wavugaga ko azadufasha tugataha mu Rwanda. Urumva muri izo nzira zose twagendaga dufata abasirikare tuvangavanga utavuga ngo ni abasirikare bahuje imyumvire.
Ubwo njye naje gukomeza njya za Katanga muri Kivu y’Amajyepfo, njya za Masisi (mu majyaruguru) ari na ho navuye njya za Rutchuru nerekeza mu Rwanda ntahutse.
I.N: Abandi bagiye basigara he?
M.E: Ugiye gutegura kuvamo ukababwira ko ugiye byagutera ikibazo. Bashobora no ku kwica icyo ni icya mbere; icya kabiri kuba mwaragiye iyo mwese atari abantu watoje ngo ubihere umurongo bashobora kukuvamo. Icyo gihe njyewe abasirikare nabanaga na bo nabasize iyo muri Rutchuru ariko nyuma naje gukora ibikorwa byo kubagaruza bose barataha dukoresheje itumanaho no mu bundi buryo bwose bushobotse.
I.N: Hatashye bangahe?
M.E: Mu ibatayo nari mfite nk’abantu 650, ndumva hamaze gutaha nk’icya kabiri, abarenga 300 bose baratashye. Kandi si n’abo bonyine gusa n’abandi bose bumvise ko natashye bagiye batahuka kuko nagiye mba mu matsinda y’ingabo anyuranye, abumvise ubutumwa natanze bose bagiye batahuka. Ngira ngo wumvise nko mu 2012 umusirikare watahukanye imbunda ya Gatiyusha (Katyusha), uwo yari umusirikare twabanaga iminsi yose yumvise ubutumwa bwanjye ahita atahuka vuga ngo na komanda wanjye yatashe...
I.N: Hanyuma se mu gihe mwagarutse muri Kongo muje gufasha Kabila, mwamufashije kurwana hehe murwana na nde?
M.E: Urebye mu 1998, havutse ikibazo hagati ya Laurent Desiré Kabila n’abanyekongo hagati yabo havuka imitwe myinshi cyane imwe bitaga za RCD yarwaniraga muri Kivu y’Amajyepfo n’iy’Amajyaruguru, haza umutwe wa Jean Pierre Bemba bitaga MLC wavuye muri Equateur n’indi igiye itandukanye.
Ariko muri iyo RCD, bavugaga ko ifashwa n’u Rwanda. Ubwo rero aravuga ati ‘namwe mugomba kuza mukamfasha tukarwanya iriya RCD ifashwa n’u Rwanda nitsindwa ubwo muzahita munakomeza murwana nzabafasha.’ Twaje kubafasha guhashya abanzi babo noneho tukazakomeza. Icyo gihe ndumva twari kumwe n’abasirikare b’ibihugu byinshi bya SADC ( Umuryango w’Ubukungu w’Ibihugu bya Afurika y’Amajyepfo), harimo aba Zimbabwe, aba Angola n’aba Namibia, Abarundi ba CNDD-FDD, n’Abanyekongo. Ubwo twari muri Katanga, bagenzi bacu babaga muri Kasai (Mudji- Mai) abandi bari muri Equateur.
I.N: Byaje kurangira gute?
M.E: Ubwo nyine urabyumva, Kongo yo twari tuzi ko tuyifashije. Nyuma rero baje kugirana amasezerano ya Lusaka n’abari barasigaye mu burasirazuba ubwo na twe turasigara twihuza dutyo.
I.N: Buriya se icyo gihe nta muyobozi mwagiraga?
M.E: Nkatwe tukiri mu gice cya Kinshasa muri Guverinoma, uwari Komanda wacu yari General Ntibiragabo Aloys, umwungirije yari Renzaho Tharcisse ufungiwe Arusha. Noneho abo mu burasirazuba bo babanaga na Gen. Rwarakabije. Nyuma rero abo mu burengerazuba no mu burasirazuba baje guhura bakora umutwe umwe.
Na bwo nsubiye inyuma gato mu mateka ya FDLR burya bakunda kujijisha cyane, ku itariki ya 1 Gicurasi mu 2000 hari inama yabereye i Lubumbashi ni bwo FDLR yashinzwe.
I.N: Ariko kuva mbere hose FDLR yari ihari…
M.E: Oya icyo gihe yari ihari, ariko iriya taliki ni bwo twavuga ko yashinzwe mu buryo buzwi. Kubera ko twari turi muri Guverinoma ya Kongo, batwitaga ‘forces speciales’ (ingabo zidasanzwe). Abo mu burasirazuba babitaga ‘Allure’ urumva ko bose bagombaga kuvamo izina rimwe kuko bari bashyize abo barwanyi ku rutonde rw’imitwe y’iterabwoba, bagombaga gushaka irindi zina risiba iry’abaterabwobas, FDLR ibaho gutyo.
I.N: Nyuma yo kubaho nawe wari ukirimo?
M. E: Nari nkirimo. Njye navuyemo mu 2010 ni ejo bundi.
I.N: Ni iki cyaguteye gutahuka?
M.E: Urebye hari impamvu nyinshi zabinteye; iya mbere ni mpuzamahanga. Kuvuga bati FDLR iyi saha irakora nk’Umutwe w’Iterabwoba, irica abaturage, kubera izo mpamvu turayisaba ko yakwitandukanya n’ubugizi bwa nabi bakabivamo cyangwa amaherezo bakazabibazwa. Ariko wanareba ugasanga ibyo bakora ari uguhohohotera abaturage.
Icya kabiri intambara ntabwo yari igifite umurongo nyawo. Mbere tuva za Kinshasa twari dufite ibikoresho by’intambara byinshi cyane, na Guverinoma idufasha byose. Byageze aho noneho dusa nk’aho nta muntu n’umwe utuvugira na guverinoma ubwayo iturasagura. Kongo uyu munsi twarabanaga tugakorana ariko ejo bakaduhinduka, babona habaye akandi kantu gato bakongera bakatugarukira. Iyo Congo ihuye n’ibibazo ishaka ba bantu bose bari abanzi bayo igakorana na bo yaba igize umutuzo gakeya ikabahiga. Rero intambara za buri sogonda…
Icya gatatu ni ikibazo gikomeye muri FDLR cy’amacakubiri y’amoko, n’ay’uturere. Ubundi mu mateka ya kera wasangaga bavuga ngo [aba] Kiga, Nduga…. Nkatwe twavaga i Kigali ntitwagiraga aho duherera, twari mu bintu by’urwikekwe.
Icya kane, hari ibintu njye ntemeraga bagenderaho by’ubuhubili (ubuhanuzi), bakavuga ngo beretswe ibintu bigiye kuba. Ntabwo wapfa kubyemera n’ubundi utarabikuriyemo. Kwari ukugira ngo babone uko bafata abasirikare babagumane. Barababwiraga bati ‘mu kwezi kwa kane twateye twatashye, mu mwaka utaha na bwo bati ‘twatashye’, bagahora muri ibyo ugasanga ntaho biganisha. Ibyo byose ni byo byagiye bidushyiramo ibitekerezo byo kuva mu mashyamba tukitahira.
I.N: Ese ko ufite umuryango icyo gihe mwarabanaga?
M.E: Njyewe umugore wanjye yabaga mu Mujyi wa Kampala (muri Uganda), njye mba muri Kongo.
I.N: Wamujyanyeyo ryari?
M.E: Muri 2008 hari intambara yabaye ya Laurent Nkunda nabonaga ikomeye cyane ubwo rero mpita mfata icyemezo ko namujyana n’abana banjye babiri muri Uganda kuko ari ho hari hanyoroheye. Nageze mu Rwanda i Mutobo mpita mbahamagara baraza; abo bana biga mu mashuri abanza, umugore yiga muri Kaminuza.
I.N: Dusubiye inyuma, niba wibuka neza ibitero wumva wigeze kurwanamo bikomeye ni ibihe?
M.E: Wenda ibyo mu 1994 byo ni byinshi kuko njye nabaye mu gace ko mu Mutara kabayemo intambara ikomeye cyane turwana n’Inkotanyi. Ubwo nyuma muri Congo, intambara zagiye zibamo ntabwo zari zikomeye cyane kubera ko twarwanaga tuvamo.
I.N: Ese mwafashije Kabila n’abandi bande?
M.E: Twarwanye intambara nyinshi. Twarwanye dufasha Mobutu, arahirima; ahirimye twageze i Brazzaville hari abahise bajya kurwana intambara yaho bashyiraho Denis Sassou Nguesso, ubwo turakomeza ragaruka dufasha Laurent D. Kabila; apfuye Joseph Kabila twamufashije igihe gitoya na we araduhiga turarasana. Intambara zikomeye twabonye zabaye muri Katanga na Kasai kuko ari ahantu hari ibintu by’amabuye y’agaciro cyane kandi bose ni ho bashakaga.
Ahantu twabaga nta mihanda yahabaga, yari amashyamba atsitse, habagamo n’imigezi imena mu mugezi mugari wa Congo. Twambukaga dukoresheje uburyo bw’amato, Abanyekongo baratwambutsaga tukabaha ibyo dufite.
I.N: Ubwo se ntibyabaga bimeze nko kwiyahura, ubundi mwabaga muzi iyo mugiye?
Iyo uhunga ntabwo ubanza kubanza ngo ndahungira he? Tuva mu makambi hari abagiye muri Angola, bagera Zambia, twe dukomeza Brazzaville, abandi bakomeza Centrafrique, hari n’abagiye mu Majyepfo ya Sudani, Uganda yo nta wapfaga kujyayo kuko twakekaga ko ari aho abaduteye baturutse.
I.N: Umaze imyaka igera kuri itanu mu buzima busanzwe. Ese uhuje ibyo wakekaga uri mu mashyamba n’ibyo wasanze mu Rwanda bimeze bite?
M.E: Naje mu Rwanda nk’umuntu utashye mu gihugu, nta muntu n’umwe navuganye na we, mfashe icyemezo gusa nti ‘ibya FDLR mbivuyemo nigarukiye mu Rwanda.
I.N: Watekerezaga ko uzakorerwa iki mu butabera?
M.E: Njyewe numvaga nkurikije amateka yanjye mu Rwanda nzabaho nk’uko Abanyarwanda babaho. Niba hari n’ikibazo wenda nazagira napfaga kuba nafashe icyemezo ko ntashye nta kindi. Nakiriwe bisanzwe ndangiza ingando, nkiyirangiza nahise njya muri za misiyo hanze muri Zambia, Malawi n’ibindi bihugu byose gushishikariza abandi gutahuka. Nagarutse nkora indi mirimo itandukanye hano mu mujyi wa Kigali, nyuma ubuzima burakomezana giye no mu butumwa bwa Loni muri Haiti mu rwego rw’abacungagereza (RCS). Namaze igihe gito bahita bangira Komiseri.
Hanze ho bavuga ko iyo babonye umuntu bamufata amajwi bakamwica cyangwa bakamufunga ariko washyira mu gaciro ugasanga nta shingiro bifite kuko ababivuga bose bafite imiryango hano mu Rwanda.
I.N: Ni iki wabwira abakiri mu mashyamba?
M.E: Icyo utambajije ni bariya bantu b’abanyamahanga babashuka. Bariya usanga bakomeza kubabeshya ngo tuzabafasha mukore ibi, ariko ubundi bagombye gufata icyemezo nk’Abanyarwanda ntibite ku byo amahanga ababwira ngo amahanga ni amwe kandi bashaka kubata mu mwobo bagombye kuza kwiyubakira u Rwanda. Umunyamahanga we aba afite imishinga ari gushyira mu bikorwa.
I.N: Murakoze cyane.
M.E: Murakoze namwe turabashimiye.
Perezida w’u Burusiya, Vladimir Putin ku wa Kabiri yibasiye ubuyobozi bwa Obama abushinja gushaka kuburizamo itorwa rya Donald Trump bubinyujije mu birego bidafite ishingiro. Yavugaga kuri (...)
Itsinda rya Donald Trump ryashyikirije ubuyobozi bwa Leta Zunze Ubumwe bucyuye igihe inyandiko irimo ibibazo bizamufasha gukora politiki y’ububanyi n’umugabane wa Afurika; bica amarenga ko ku (...)
Bill Clinton n’umufasha we Hillary bamaze gutangaza ko bazitabira umuhango w’irahira rya Perezida mushya wa Leta Zunze Ubumwe za Amerika, Donald Trump, watowe bari bahanganye bikomeye. (...)
Perezida wa Leta Zunze Ubumwe za Amerika ucyuye igihe, Barack Obama asigaje igihe kitageze ku kwezi ngo yimukire Donald Trump muri White House. Obama na Trump ntibumvikana ku bintu bitandukanye (...)
Umushinjacyaha mukuru wa Leta ya Isiraheli yategetse ko Minisitiri w’Intebe, Benjamin Netanyahu akorwaho iperereza ku byaha bya ruswa na magendu. Ikinyamakuru cyo muri icyo gihugu, Times of (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Mukamana Yvone umwe mu barangije muri iri shuri, avuga ko nyuma yo kurangiza kwiga amaso ayahanze mu kwigira yishyira hamwe n’abo barangizanyije, bakibumbira muri za koperative bagasaba inguzanyo bakihangira imirimo.
Nzeyimana Elie nawe urangije mu ishmai ry’icungamutungo, avuga ko mu byo agiye gukora nyuma yo kurangiza ari ukugana ibigo by’imari, kugira ngo abashe kubona inguzanyo nawe yihangire imirimo.
Agira ati “Baduha ubumenyi banatwigisha uburyo bwo kwiteza imbere. Mu gihe tuzaba tugiye ku isoko ry’imirimo twumva tuzabasha kwikorera ndetse natwe tukabasha no gutanga akazi ku bandi bashomeri.”
Umuyobozi w’iyi kaminuza Padiri Nyumbayire Faustin, asaba abarangije kwerekana koko ko bahakuye ubumenyi buzabafasha kudategereza kubona akazi ahandi ahubwo bakagenda bagakora baka aribo batanga akazi ku bandi.
Ati “Dutanga uburezi bujyanye n’uburere ikindi ubu twabafashije no kumenya ibijyanye n’ikoranabuhanga, kugira ngo babashe kuzabyifashisha mu bzima bwo hanze y’ishuri bagiyemo.”
Padiri nyumbayire abasaba gukomeza no kongera ubumenyi kuko kwiga bitarangirira muri kaminuza ahubwo aribwo bo ubwabo baba bagejeje igihe cyo kwiga byinshi.
Mu muhango wabaye tariki 5 Kanama 2016, kaminuza ya UTAB yahise iha abanyeshri baharangije impamyabumenyi zabo barazitahana, kugira ngo bibafashe guhita binjira mu isoko ry’umurimo.


text:
by www.amakururwanda.com
Kigali, 20 Mutarama 2015 – Mu
gihe Urwego rw’igihugu rushinzwe Intwari z’igihugu, imidari n’impeta
by’ishimwe(CHENO) ruri gutegura umunsi w’Intwari wizihizwa kuya mbere
Gashyantare buri mwaka, Minisitiri w’umuco na Siporo Ambasaderi Joseph
Habineza yatangaje ko ubutwari bw’abanayrwanda atari ubwa none kandi
atari n’ubwa cyera gusa. Ko mu myaka 20 ishize buryo abanyarwanda
biyubatse nabyo bigaragaza ubutwari bwabo.
Mu kiganiro ikigo cya CHENO cyateguye cyarimo na Minisitiri w’umuco
na Siporo watangaje ko muri iyi myaka 20 ishize habayemo n’ibigwari
nabyo ngo bigomba kugawa ati “ikiza ni uko ibyo bigwari bitaganje Intwari zacu”
Min Joseph habineza avuga ko u Rwanda rudakwiye kuba ingaruzwamuheto. Photo JPaul Nkurunziza/Umuseke archives
Amb. Habineza avuga ko abanyarwanda badakwiriye kuba ingaruzwamuheto
nk’ibihugu bimwe na bimwe bifite ubukungu ariko bidafite ubutwari.
Yongeraho ko ubukungu bw’Abanyarwanda ari ubutwari bushingiye ku kuba
jenoside yakorewe Abatutsi yarakozwe n’Abanyarwanda ikanahagarikwa
n’Abanyarwanda.
Ambasaderi Habineza yabwiye itangaza makuru ko Umunyarwanda afite
amahitamo atatu arimo kuba umuntu usanzwe, kuba Intwari no kuba ikigwari
ariko umunyarwanda akaba agomba guharanira kuba intwari kugirango
n’umuryango we uzahore umwibuka.
Muri iki kiganiro n’abanyamakuru habajijwe ibisobanuro by’ibihembo
cyangwa amashimwe ahabwa imiryango yagaragayemo Intwari z’Igihugu, igihe
gutoranya Intwari z’Igihugu bisaba n’icyo bisaba kugira ngo hashyirweho
izindi ntwari z’igihugu.
Amb.Habineza yavuze ko kugirango umuntu agirwe Intwari y’igihugu
agomba kugira uburambe bw’ubutwari n’ubwamamare, yongeraho ati “Erega urugiye kera ruhinyuza Intwari ni
nayo mpamvu usanga kugaragaza izindi Ntwari bigoye kuko no
mubanyarwanda haracyarimo akantu ko kutemera ko umuntu yakoze neza.”
Dr Augustin Iyamuremye uyobora urwego rwa CHENO yasobanuye ko
Ibihembo cyangwa amashimwe bihabwa imiryango ikomokamo Intwari y’Igihugu
hasobanuwe ko bihari kuko usanga abadafite aho kuba babashakira inzu
zabo n’ibindi ariko bitari amafaranga.
Dr Iyaqmuremye avuga ko gutanga ishimwe cyangwa ibihembo mu mafaranga
byaba bibaye kugura Ubutwari kandi bitabaho ndetse n’uba wabaye intwari
ataba yarabikoreye ashaka iryo shimwe.
Dr Iyamuremye yavuze ko gutangaza intwari z’igihugu nshya atari byo
bintu byihutirwa ahubwo izihari zikwiye kurushaho guhabwa agaciro kazo
kandi ibyo zakoze bikareberwaho.
Uyu muyobozi wa CHENO yasobanuye ko umuntu aba intwari ku giti cye,
nta muntu witwa intwari kubera umubyeyi we kandi abantu bagomba
gutandukanya intwari z’igihugu n’abantu bakora ibikorwa by’ubutwari
bakanabihemberwa.
Uyu mwaka Umunsi w’Intwari uzarangwa no gutanga amashimwe ku bantu
bakoze ibikorwa by’ubutwari bitandukanye no mu kazi kuko ngo kuba
intwari bakora y’igihugu atari ukurwana intambara y’amasasu gusa ahubwo
no kurwana neza intambara yo kugiteza imbere ari ubutwari.
Umunsi w’Intwari wa 2015 uzabanzirizwa n’icyumweru cyo kuzirikana
Intwari z’u Rwanda kizatangira tariki 23 Mutarama ahazaba urugendo
rugana kuri Petit Stade Amahoro rwo kuzirikana ubutwari hakanatangwa
ibiganiro byerekeranye n’ubutwari n’ibikorwa by’ubutwari.
Iki cyumweru kizasorezwa kuri petit stade Amahoro ku mugoroba wa
tariki 31 Mutarama ahateganijwe igitaramo gisingiza Intwari z’Igihugu
kizitabirwa n’Abahanzi nyarwanda batandukanye bucya ari Umunsi nyirizina
aho Abayobozi bakuru b’Igihugu n’imiryango y’intwari bazakora umuhango
wo gushyira indabo ku gicumbi cy’umuco i Remera.
Umunsi w’Intwari nyirizina wa tariki 01 Gashyantare uyu mwaka
ukazizihizwa ku rwego rw’imidugudu, ku nsanganyamatsiko igira iti “Ubutwari bw’Abanyarwanda , agaciro kacu”
Minisitiri Habineza yavuze ko uyu mwaka uzizihizwa ku rwego rw’Umudugudu kugira ngo Abanyarwanda bose ngo bibaze bati “Niba nshaka kuba Intwari nakora iki nk’umunyarwanda w’iki gihe?’’ ngo hanabonerweho akanya ko kugaya ibigwari.
UMUSEKE.RW
Related Posts by Categories


text:
Prof Ngorwanubusa Juvenal, Umwarimu w’ubuvanganzo muri Kaminuza y’ Uburundi na Kaminuza y’u Rwanda, akaba n’umwanditsi ku buvanganzo no ku mateka cyane cyane y’ igihugu avukamo cy’Uburundi, atangaza ko igitabo kitagirwa cyiza n’ururimi cyanditsemo.
Minisitiri w’Umuco na Siporo, Ambasaderi Habineza Joseph, ubwo yatangizaga kuri uyu wa 19 Gashyantare 2015 imurikagurisha ry’ibitabo ryateguwe n’abanditsi bo mu bihugu bigize Afurika y’Uburasirazuba ndetse na babiri bo ku rwego mpuzamahanga, yijeje aba banditsi kubabera umuhamya w’ibikorwa (...)
Kuri iki cyumweru tariki 24/02/2013, umwanditsi Ndatsikira Jean Paul azashyira ahagaragara igitabo cye yise “Hirya y’imbibi z’amaso” bikazabera muri Kigali Serena Hotel guhera ku isaha ya saa kumi z’umugoroba.
Umuhanzi Abayisenga Jean Claude asigaye ari n’umwanditsi w’ibitabo, agiye gushyira hanze igitabo cye cya mbere yise « Ipfundo ry’urukundo rw’igihugu ». Ngo ibijyanye no kucyandika byarangiye akaba ari mu myiteguro yo kugishyira hanze.
Umwanditsi w’Umunyarwanda witwa Scolastique Mukasonga, kuri uyu wa 07/11/2012, yashyikirijwe igihembo cyitiriwe Renaudot kubera igitabo yanditse cyitwa “Notre Dame du Nil”.
Abanyeshuli bibumbiye mu muryango witwa Isaro Foundation biga muri Kaminuza ya Oklahoma Christian yo muri Leta Zunze Ubumwe z’Amerika bamaze gukusanya ibitabo 3000 bazohereza mu Rwanda kugira ngo bafashe abashaka gusoma banashimangire umuco wo gusoma.


text:
ven.
18
nov.
2011
ISOMO RYA MBERE
Igitabo cy’Umuhanuzi Daniyeli (Dan 7, 15-27)
15Jyewe Daniyeli, umutima wanjye wariho ushenguka, ayo mabonekerwa yanjye antera ubwoba. 16Ni ko kwegera umwe mu bari bahagaze aho, musaba kumbwira ukuri kw’ibyo byose. Nuko arabimbwira kandi amenyesha n’igisobanuro cyabyo agira ati 17«Ibyo bikoko nyamunini uko ari bine, ni abami bane bazaduka ku isi. 18Abazahabwa ingoma ni abatagatifu b’Umusumbabyose, bakazayitunga iteka ryose ubuziraherezo. » 19Hanyuma nsaba kumenya ukuri kw’icyo gikoko cya kane cyari gitandukanye n’ibindi byose, cyari giteye ubwoba, kikagira amenyo y’ibyuma n’inzara z’umuringa, kigaconshomera kandi kikajajanga, ibisigaye kikabiribata n’ibinono byacyo. 20Ubwo mbaza n’ibyerekeye amahembe cumi yari ku mutwe wacyo, ndetse n’lrindi hembe ryameze atatu ya mbere agahunguka ; iryo hembe rikaba ryari rifite amaso n’umunwa wavugaga ibintu bikomeye, rikanakomera kurusha ayandi. 21 Nakomezaga kwitegereza iryo hembe ryarwanyaga abatagatifu rikabatsinda, 22kugeza ubwo haje Umukambwe akarenganura abatagatifu b’Umusumbabyose ; maze igihe kigeze begurirwa ingoma.
23Nuko arambwira ati « Igikoko cya kane ni ingoma ya kane ku isi, izaba itandukanye n’izindi zose. Izaconshomera isi yose, iyinyukanyuke n’ibirenge byayo maze iyirimarime. 24Naho amahembe uko ari icumi : ni abami cumi bazasimburana ku ngoma, n’undi uzimikwa nyuma yabo. Azaba atandukanye n’abo bamubanjirije, akazatsinda abo uko ari batatu. 25 Azavuga amagambo atuka Umusumbabyose, azagirire nabi abatagatifu b’Umusumbabyose. Azafata umugambi wo guhindura ibihe n’amategeko, abatagatifujwe bazegurirwe mu biganza bye kugira ngo bahamare igihe, ibihe n’inusu y’igihe. 26Ariko urukiko ruzashyirwaho anyagwe ubutegetsi, burimburwe kandi butsiratsizwe kugera ku ndunduro. 27Nuko ubutegetsi n’ubwami, kimwe n’ubwamamare bw’ibihugu biri munsi y’ijuru, bizegurirwe umuryango w’abatagatifu b’Umusumbabyose: Ingoma ye ni ingoma izahoraho iteka ; ingoma zose zizamuyoboka, zimwumvire.»
INDIRIMBO (Daniyeli 3, 82-84, 85-87)
Bana b’abantu, nimusingize Nyagasani.
Inyik/ Nimumuririmbe kandi mumurate iteka ryose !
Israheli, nimusingize Nyagasani.
Inyik/ Nimumuririmbe kandi mumurate iteka ryose !
Baherezabitambo, nimusingize Nyagasani.
Inyik/ Nimumuririmbe kandi mumurate iteka ryose !
Bagaragu ba Nyagasani, nimusingize Nyagasani.
Inyik/ Nimumuririmbe kandi mumurate iteka ryose !
Mutima n’ubwenge by’intungane, nimusingize Nyagasani.
Inyik/ Nimumuririmbe kandi mumurate iteka ryose !
Ntungane namwe ab’umutima wiyoroshya, nimusingize Nyagasani.
Inyik/ Nimumuririmbe kandi mumurate iteka ryose !
IBANGONDIRlMBO RIBANZIRIZA IVANJILI (Lk 21, 36)
Alleluya Alleluya.
Hahirwa abahora bari maso kandi basenga :
bazashobora gutunguka mu maso y’Umwana w’umuntu.
Alleluya.
IVANJILI
+ Luka (Lk 21, 34-36)
Muri icyo gihe, Yezu yabwiraga abigishwa be iby’ihindukira rye ; nuko arababwira ati 34«Mwitonde rero hato imitima yanyu itazatwarwa n’ubusambo, n’isindwe n’uducogocogo tw’ubuzima, maze uwo munsi ukazabagwa gitumo. 35Kuko uzatungura abatuye ku isi bose, nk’uko umutego ufata inyamaswa. 36Mube maso kandi musenge igihe cyose, kugira ngo muzabone intege zo guhunga ibyo bintu byose bizaza, no kugira ngo muzashobore gutunguka mu maso y’Umwana w’umuntu.»


text:
Gusomana mbere byari umuco w’abazungu. Iki bikorwa cyo gusomana kigira ubusobanuro bwacyo bwihariye nubwo abenshi bagenda babisobanura bakurikije amarangamutima yabo cyangwa imyizerere. Hamwe na hamwe, gusomana bikoreshwa nka bumwe mu buryo bwo gusuhuzanya, abandi bakabikora bashaka kwerekana urukundo n’ibindi.
Hano hari amoko menshi yo gusomana n’ubusobanuro bwabyo, dore ko usanga abantu basomana ahantu hatandukanye nko ku munwa, ku itama, ku ijosi, ku jisho, ku kiganza n’ahandi.
- Gusomana ku munwa (First kiss)
Ubu buryo bwo gusomana bukorwa abasomana bahuje iminwa. Bukorwa n’abantu basanzwe bakundana cyangwa bafite ibyo bashaka gusoobanura ariko bijyanye n’urukundo kuko ababikora hari uko baba basanzwe baziranye cyangwa banaganira ku bijyanye n’urukundo.
Bene ubu buryo iyo bukoreshejwe, ababikoze ngo basigarana akantu ku mutima ku buryo bidapfa kwibagirana.
- The Butterfly kiss (Gusomana kw’ikinyugunyugu)
Mu gihe abantu benshi bamenyereye ko gusomana bikorwa n’iminwa, kuri ubu buryo ho biratandukanye kuko bikorwa n’ingohe z’amaso.
Mu gusomana muri ubu buryo, abantu akenshi bakundana, bitegerezanya mu maso bakegerana kugeza ingohe zabo zikoranyeho ku jisho rimwe.
Abahanga bavuga ko nk’uko umuntu asoma undi hakabaho kubitekerezaho ku mpande zombie, no muri ubu buryo uku kwitegerezanya ngo gusigira buri umwe mu mabikoze izindi ntekerezo.
- The Drink Kiss (Gusomana munanywa)
Ubu buryo bwo gusomana bukorwa mu gihe abasomana baba bafite n’ikinyobwa bakunda cyane. Ibi nabyo ngo biba byiza ku babikora kuko bibongerera imbaraga zo gukundana babifashishjwemo n’icyo kinyobwa bombi baba bahuriyeho. Ikaba ari nayo mpamvu akenshi bikunze kugorana gusomana ku bantu batanywa ikinyobwa kimwe.
- The Belly Button kiss (Gusomana kunda)
Ubu buryo bwo gusomana kun da bukorwa ahanini ku bashakanye aho mu buryo bw’iyigamuntu (psychology) ngo bifasha umwana uri mu nda kugubwa neza.
- The Nose Kiss (Gusomana ku zuru)
Ubu buryo bwo gusomana ku zuru, nabwo ni bumwe mu buryo bukunze gukoreshwa cyane bukaba bukorwa n’abantu basanzwe bakundana ariko batarashyira ku mugaragaro iby’urukundo baba bafitanye. Ubu buryo bukoreshwa n’abantu baba bafitanye ibanga ry’urukundo hagati yabo ku buryo umwe aba ari nk’ikitnderwa ku wundi.
- Angel’s Wing Kiss (Gusomana ku rushyi rw’ukuboko)
Ubu buryo bwo gusomana na bwo bukorwa n’abashakanye. Akenshi umugabo abikorera umugre nk’ikimenyetso cyerekana uruhare amufiteho cyangwa agaciro amufitiye mu bandi bantu.
- The Shoulder Kiss (Gusomana ku rutugu)
Ubu buryo bwo gusomana ku rutugu, nabwo ni bumwe mu buryo bukorwa hagati y’abashakanye cyangwa abakundana.
Ibi akenshi bikorwa n’ab’igitsinagore. Bigaragaza ukuba umugore akifuza umugabo we ko yagira icyo amukorera kirenze ku byo asanzwe amukorera. Bikorwa akenshi iyo bamaze kuryamana.
- Juicy Kiss (Gusomanira ku mutobe)
Ubu nabwo ni uburyo bwo gusomana bukoreshwa n’abakundana cyangwa abashakanye.
Ubu buryo bukorwa hifashishijwe urubuto ruto aho bose baruhurizaho iminwa yabo bakaruhererekanya ari nako iminwa yabo ikoranaho. Ibi bikorwa nk’uburyo bwo kuzana ibyishimo muri bo kuko urukundo ruba russhaka ibintu biryohereye no kuzanamo udushya.
- The Virtual Kiss (Gusomanira kure)
Ubu buryo bwo gusomana bukorwa n’abantu bategeranye ariko barebana. Biragoye kumenya aho umuntu yerekeje umunwa niba ari ku munwa, ku zuru, ku rutugu se. ku ijosi n’ahandi.
Bikorwa umwe mu bakundana cyangwa babiziranyeho atunga umunwa kuri mugenzi we ndetse rimwe na rimwe bigaherekezwa n’akajwi gato.
Ubu buryo butuma abategeranye nabo barushaho kumva bari kumwe ndetse ko bagikundana.
- The Lizard Kiss (Gusomana nk’umuserebanya)
Ubu nabwo ni ubundi buryo bwo gusomana. Bukorwa n’abantu 2 b’ibitsina bitandukanye ariko bwo bukaba bukorwa mu buryo bwihariye.
Abasomana bakoresha indimi zabo zikaba arizo zikoranaho iminwa idakoranyeho.
Ubu buryo nabwo bukorwa n’abakundana kuko bubafasha kumva bakundanye cyane ndetse no kwishimirana.
Ubu buryo bwo gusomanisha indimi gusa ngo bushobora no gutuma ababikora bashoka mu gikorwa cy’imibonano mpuzabitsina.
Ubu buryo bwo gusomana kimwe n’ubundi butavuzwe buzagarukwaho ubutaha, bukorwa n’abakundana cyangwa abashakanye gusa.
Uwineza Vanessa@Rwandapaparazzi.rw
31,700 total views, 110 views today


text:
Rwamagana: Guverineri Uwamaliya yasabye Intore zo ku Rugerero guharanira impinduka
Abasore n’inkumi barangije amashuri yisumbuye, bakaba bari bamaze iminsi 3 mu Itorero ryo ku Rugerero mu karere ka Rwamagana, barasabwa kuba umusemburo w’impinduka nziza bihereye aho batuye kandi More...
Ngororero: Intore zatojwe umuco wo guhiga no guhigura
Bishimiye ibyo bakuye mw’Itorero Mu ntangiro za 2015 abasore n’inkumi barangije amashuri yisumbuye bagera ku 1359 bashyize ahagaragara imihigo bazesereza iwabo mu midugudu. Nyuma y’inyigisho More...


text:
Kugira intumbero
1Abakorinto 9:2 “ Nuko nanjye ndiruka ariko si nk’utazi aho ajya, nkubitana ibipfunsi ariko si nk’uhusha.”
Yesu ashimwe, nejejwe no gusangira namwe ijambo ry’Imana rigira riti” Kugira Intumbero.”
Mbere y’uko twinjira muri iri jambo hari ibibazo twakwibaza: Mbese wazanywe n’iki mu rusengero? mu itorero runaka? Mbese intego yakuzanye urayikomeje? Mbese kuki unaniwe utaragera ku ntego?
Ndagira ngo tuganira kuri aya magambo wibuke umwete n’umuhati wagiraga wo gukizwa, kwirinda ndetse no gukiranuka ku gito n’ikinini. Pawulo yavuze aya magambo yerekanako afite umuhati kandi ko afite aho yaturutse ndetse naho agana. Mwenedata nari umugabo ntabwo ihabwa intebe. Uyu munsi uracyakomeje urugendo? Muri uru rugendo duhura na byinshi biducogoza ariko ongera wibuke ko aho ujya utarahagera. Ongera wiyungemo imbaraga. Ibuka ko mu marushanwa hahembwa uwatsinze kurusha abandi, uwananiriwe n’uwacitse intege ntacyo atahana.
Mu kwiruka harimo ingorane, ushobora gusitara ndetse ukanahura n’imisozi ya biruhanya, ariko ntabwo ibyo bihagarika urugendo kuko intego yaguhagurukije utarayishyikaho. Gukubitana ibipfunsi nabyo byerekana ko harimo intambara nyinshi duhura nazo, ariko tugomba kuzirwana nk’abatsinzi.
Benedata umuhati wacu ntabwo ari uw’ubusa ku Mwami. Niyo mpamvu tugomba gutumbira Imana kuko ariyo banze ryo kwizera, kandi tukamenya amategeko y’amarushamwa turimo; muri yo harimo:
1. Kwihana: Abah.12:1 “ Nuko natwe ubwo tugoswe n’igicucu cy’abahamya bangana batyo, twiyambure ibituremerera n’icyaha kibasha kutwizingiraho vuba, dusiganirwe aho dutegekwa twihanganye”. Muri uru rugendo bidusaba kwiyambura ibituremerera kugira ngo tugere kuntego yacu.
2. Kwizera: abah.11:1” Kwizera ni Ukumenya rwose ibyiringirwa…..” Kwizera kudufasha gukomeza gukomera ku ntego yacu. Kuko dufite ibyo twiringizwa n’Iyaduhamagaye.
3. Kwihangana: Yakobo 5:8 “ Mube ari ko namwe mwihangana, mwikomeze imitima kuko kuza k’Umwami Yesu kubegereye”. Abantu bamwe babona urugendo rubaye rurerure ariko dusabwa kwihangana kuko iherezo ritwegereye. Kwihangana ni imbuto nziza iranga umuntu uri mu marushanwa.
4. Kunesha: Ibyah.2:7” Unesha nzamuha kurya ku mbuto z’igiti cy’ubugingo kiri muri Paradizo y’Imana. Kunesha nabyo turabikeneye mu rugendo.
5. Gukiranuka: Ibyah.2:10 “….Ariko ujye ukiranuka uzageze ku gupfa, nanjye nzaguha ikamba ry’Ubugingo”.
Ibi birango ko ari bitanu, ndetse n’ibindi wakongeraho umukristo wese arabikeneye kugira ngo agere ku ntego ye yo gukizwa neza. Imana ibahe Umugisha. ’
Ev Ndagijimana Donath


text:
Rwanda | Nyamasheke: Umurenge wa Bushekeri wemeye kuzatanga miliyoni zisaga gato 6 mu kigega Agaciro.
Nyuma y’uko hatangijwe umuhango wo gushyigikira “Agaciro development Fund†ku rwego rw’akarere ka Nyamasheke tariki ya 31/08/2012, abitabiriye ibirori bakiyemeza kuzashyiramo amafaranga y’u Rwanda asaga miliyoni 280, ubu noneho hakurikiyeho kubitangiza ku rwego rw’imirenge.
Ni muri urwo rwego kuri uyu wa gatatu tariki ya 12/09/2012, iki gikorwa cyabereye mu murenge wa Bushekeri maze nyuma yo gusobanura imvo n’imvano y’icyo kigega byakozwe n’Umunyamabanga Nshingwabikorwa w’Umurenge wa BUSHEKERI, Bwana MUNYANKINDI Eloi, hagakurikiraho kwitanga ku bari bitabiriye uwo muhango bagizwe n’abafatanyabikorwa batandukanye nk’abacuruzi, amakoperative, abikorera, abahinzi-borozi n’abagize Sociéte Civile.
Muri uwo muhango hagaragaye ababyeyi bari baje gusaba Service ku murenge bagasanga icyo gikorwa kirimo nabo bagahita batanga iyabo nkunga, aha tukaba twavuga nk’Umukecuru witwa NYIRAMPAKANIYE Catherine watangiye abana be babiri buri wese ibihumbi bibiri na maganatanu (2500 frw), nawe akitangira ibihumbi bitanu (5000 frw) byose bikaba ibihumbi icumi (10000 frw), uyu akaba yari umwe mubatishoboye bubakiwe mu mwaka wa 2008.
Ku ikubitiro abacyitabiriye bahise biyemeza kuzatanga amafaranga y’u Rwanda asaga miliyoni esheshatu (6,147,000), muri yo bakaba bahise batanga ibihumbi 219, nk’uko bitangazwa n’umunyamabanga nshingwabikorwa w’umurenge wa Bushekeri, Munyankindi Eloi.
Munyankindi akomeza avuga ko igikorwa nk’iki kizakomereza mu tugari tugize uyu murenge minsi iri imbere.
Bwana BUGINGO Eric, Umujyanama muri komite y’Agaciro Development Fund ku rwego rw’Akarere, akaba n’umuyobozi w’uruganda rw’icyayi rwa GISAKURA wari uhagarariye Akarere ka Nyamasheke, mu ijambo rye yashimiye abitabiriye iki gikorwa ku bwitange bagize.
Yabibukije ko bagomba kugira icyerekezo kuko batagomba guhora bategereje akimuhana. Yasabye kandi abari aho gusobanura neza iby’iki kigega abibutsa ko kugira icyo utanga ari ubushake bushingiye ku kwihesha agaciro.
Ikigega Agaciro development fund cyashyiriweho kwihutisha iterambere abanyarwanda babigizemo uruhare ku bushake, abanyarwanda b’ingeri zitandukanye bakaba bakomeje kwitabira kugishyigikira.


text:
sam.
24
mars
2012
1. Umuhanuzi Yeremiya ufatwa nk’inkingi ikomeye y’ubuzima bwa roho mu Isezerano rya kera aratugaragariza ko Isezerano ryo mu gihe cya cyera Imana yari yaragiranye n’umuryango wayo rigiye gusimbuzwa irishya. Iryo sezerano rishya Imana igiye kugirana n’umuryango wayo ni ukubacengezamo amategeko yayo kugira ngo bayumve kandi bayumvire, kandi Imana izakomeza kubabera Imana nabo bayibere umuryango. Iki ni ikimenyetso gikomeye cy’urukundo rw’Imana rutagereranywa kandi rutagamburuzwa, ntirucibwe intege n’imyitwarire mibi ya muntu. Imana iti “bo bishe isezerano ryanjye ariko jye nakomeje kubabera umutegetsi” bishatse kuvuga ko Imana itigeze itererana abayo namba. Imana irifuza rero ko twayimenya by’ukuri aho kuyibwirwa, irifuza ko twayitega amatwi atari ibya nyirarureshwa: “ntibazongera kwigishanya bavuga: menya Uhoraho, kuko bose bazaba banzi.” Kumenya Imana niwo mukiro wacu kandi kuyubaha kuyumvira no gukurikiza ugushaka kwayo ni ukuronka umugisha.
2. Nibyo Pawulo abwira abahebureyi agira ati: “…Kristu yarumviwe kuko yagororokeye Imana…maze aho amariye kuba intagereranywa, abamwumvira bose abaviramo isoko y’ubucungurwe bw’iteka.” Twihatire kuba abakristu, tugire umugambi wo kugororokera Imana kandi turangwe no kwihanganira ibishobora kutubabaza.
3. Imana rero mukugirana isezerano rishya n’umuryango wayo, irifuza ko iryo sezerano ryashingira k’umutima no k’urukundo aho gushingira mu bitambo bitwikwa. Kuyubaha si ukugendera mu kirere, ahubwo kuyubaha bigomba kuva mu mutimanama wa buri wese. Amategeko yanditse mu mutimanama wa buri wese niyo Imana igiye gusimbuza ya mategeko Musa yari yandikishije ku mabuye. Ibyari itegeko rigomba kubahirizwa kungufu bigiye gusimburwa no kumenya Imana by’ukuri, maze ugushaka, ubwenge n’urukundo bigahurira mu guharanira ikiri icyiza gikorewe Imana kidakorewe agahato. Nguko ukumvira Imana no kuyigororokera, ngiryo isezerano risumba ayandi Imana igirana na muntu, ngurwo urukundo ruranga uwamenye Imana wese kandi akayiha umwanya ngo abe ariyo imwiyigishiriza. Imana ntizongera kwibuka ibyaha by’umuryango wayo byose kuko ubu ibihano bizasimbuzwa imbabazi z’Imana kandi nta n’uzaba akirangajwe imbere no gukora nabi.
4. Nta wundi muntu utwigisha gukunda no kubana n’Imana gutya atari Yezu Kristu: “Nababwira ukuri koko, imbuto y’ingano iyo itaguye mu gitaka ngo ihugute, ikomeza kuba yonyine.” Yezu aratwibutsa ko gukurikira Nyagasani atari inzira ya kaburimbo, ko ahubwo rimwe na rimwe ari ngombwa guhara amagara yacu, tukemera ko aducisha mu nzira We ashaka. Yezu yemeye gutanga ubugingo bwe kugira ngo atwinjije iwe, niyo mpamvu atubwira ati: “ushaka kumbera umugaragu nankurikire, maze aho ndi, abe ari naho umugaragu wanjye aba.” Yezu aziko igikombe agiye kunywa gikarishye, ariko byose arabikorana urukundo kuko aziko urukundo ruzatsinda. Kubana na We mubyishimo rero bidusaba kumukurikira ndetse n’igihe yugarijwe n’imibabaro.


text:
chaffy iminsi yose ndagutekereza abantu bakumenyereho gukomera kw,Imana.abaganga cg abahanga badukorera byose ariko umwuka iyo urangiye ntawigaragaza ngo agaragaze ibyo yize hagaragara Imana.turagukumbuye turagukunda tuzajya duhora tukwibuka wari umugwaneza ndarekeye Imana yo niyivugire
Manawe chaffy mubihanza by
awe. uwarumuzi wese arababaye.chaffy ushenguye imitima ya benshi gusa turifuza kuzongera kukubona niba koko tuzabona abo twabuze. chaffy ugiye tukigukeneye ariko ntugire ubwoba aho ugiye niheza nikwa Data ntacyo uzahabura
Yoooo, lmana ikurebane impuhwe yiremgagize akosa wakoze nkumuntu ukiri kwisi maze lkwiyereke iteka uruhukire mumahoro.
Imana imwakire mubayo kdi abasigaye bakomeze kwihangana.
Imana imwakirane iruhuko ridashira kuko nukuri iki nigihombo kunshuti nkiyi namenye tukiri GSP Huye ubwo twari muri class imwe ya Electronic Telecommunications ndetse tunarara ku gitanda kimwe ari umwana ubona ko afite aho agana cyane ko nkajye hari byinshi mubuzima bwe yambwiye nkinshuti, ndetse naho ngereye Cape Town South Africa twakomeje kujya tuganira kuri watsap ambwira ko ikigali ubuzima ari fine none uyu munsi ngiye kuri watsap nyuma yiminsi mike kuko aha kuri kaminuza tugihuze nama exam gusa inkuru nsanze kuri GSP Huge Group Chart namafoto ninkuru ncamugongo ngo kabagire shaffy yitabye Imana. yebabawe we sukubeshya iyi nkuru sindayiyumvisha neza gusa reka twese twinginge Nyagasani Usumbabyose aduhere iruhuko ridashira Kabagire Shaffy kandi reka natwe twabanye nawe guhera High School cyane ko arinaho abenshi ubucuti dufite none ariho bwavuye duharanire kutazibagirwa ineza yamuranze gusa nanone Imana ifate mumugongo umuryango yarasigaranye, abagerageje kumutera ingabo mubitugu bose kuko nigihombo gikomeye kitugwiriye gusa reka nongere ngo Rest in Peace Best Friend Kabagire Shaffy.
yo allah amwakire
imana imuhe iruhuko ridashira
Imana imwakire mubayo
Imana imwakire mubayo
Yoooo!! Bad News Gsa Niba Nyagasani Amwishimiye koko Amwakire Mube, Umuryango Wa Shaff Ukomeze Kwihangana Twese Niyo Nzira Tugomba kunyura. Verry Sorry
inalillah wainaillah radjiuna
Tubuze inshuti nziza, kandi agiye tukimukeneye gusa Imana imwakire mu bayo.
may his soul rest in perfect peace
Yooo ndababaye cyane p twarakoranye disi muri startimes yitonda cyane Imana imwakire mubayo,,bad news kbs
Ni ukuri Imana imwakire mubayo, nkatwe abo twiganye byatugoye kubyakira, ukuntu yadusetsaga, RIP Kabagire
inalilahi wa ina ilayhi rajiuna. Allah akwakire kandi aguh ijuru. upfuye utinjiye muri ramadhani yaburaga amasaha make! ariko kandi ntakundi igihe nintarengwa
warinshutiya yanjye ikomeye none uragiye unsingiyende shaffy ?
uruhukire mumahoro
allah yakire shafy mubahirebe yari umwana mwiza yubahaga yagishaga inama kndi yicishaga bugufi yakundaga allah yajyaga asari cyane allah azaduhurize mubwamibwe. igendere allah akunda abeza.
umuntu abaho akaxagira umunsi wo gupha kamdi umenywa m,imana ariko turajombye yarafite alamaro
umuntu abaho akaxagira umunsi wo gupha kamdi umenywa m,imana ariko turajombye yarafite alamaro
Imana imwakire mubayo gusa bitubere isomo duhore twiteguye kuko imperuka yacu ni urupfu kd ruza rutunguranye!
Ohhh imana I measure mubayo
Shffy niyihangane Imana imwakire Mubayo!.
NUKULI BYANANIYE KUBYACYIRA RWOSE ARIKO URUHUCYIRE MUMAHORO MUVANDIMWE WANJYE
Imana imwakire inakomeze ifate mu mugongo umuryango we
Imana imwakire mubayo.
RIP Imana imwakire
mbega igihombo kubanyarwanda twese ariko imana imwakire
RIP chaffy
Birababaje kandi biteye agahinda no kubyakira biragoye gusa Imana imwakire imushyire aheza kuko yarazi kubana neza bidasubirwaho.RIP shaffy
Yooo Imana imwakire
Allah amworohereze !!!!


text:
ven.
27
janv.
2012
ISOMO RYA MBERE
Igitabo cya mbere cy’Abami (1 Bami 3, 4-13)
Muri iyo minsi, 4umwami Salomoni ajya i Gibewoni kuhaturira igitambo, kuko ariho hari hirengeye. - Kuri urwo rutambiro Salomoni yahaturiye ibitambo bitwikwa bigeze ku gihumbi. – 5Ari aho i Gibewoni, Uhoraho amubonekera nijoro mu nzozi, nuko Imana iramubwira iti « Saba ! Urumva naguha iki ? » 6Salomoni arasublza ati « Wagaragarije umugaragu wawe data Dawudi ubudahemuka bukomeye, kuko kuko yagendaga imbere yawe yubahiriza amategeko, akakugirira ubutabera n’ubutungane bw’umutima. Na n’ubu uracyamukomereza ubwo budahemuka, kuko n’umwana we wamwicaje ku ntebe y’ubwami. 7None rero, Uhoraho Mana yanjye, ni wowe wahaye umugaragu wawe kwima ingoma mu mwanya wa data Dawudi, jyewe w’agasore nkaba ntazi gutegeka. 8Umugaragu wawe ari hagati mu muryango witoranyirije, umuryango munini udaslobora kubarwa cyangwa kubarurwa, kubera ubwinshi bw’abawugize. 9Ha rero umugaragu wawe umutima ushishoza kugira ngo ategeke umuryango wawe,asobanure ikibi n’icyiza ; ubundi se koko ni nde washobora gutegeka umuryango wawe ukomeye bene aka kageni ?»
10Icyo Salomoni asabye gishimisha Uhoraho. 11Imana iramubwira iti « Kubera ko usabye ibyo, ukaba utisabiye ubugingo burambye, ntube wisabiye ubukungu kandi ukaba utasabye ko abanzi bawe bapfa, ahubwo ukaba wisabiye gusobanukirwa kugira ngo utegekane ubutungane, 12ngiye kugukorera ibihuje n’amagambo yawe : nguhaye umutima w’ubwitonzi n’ubuhanga ku buryo uzasumba uwakubanjirije wese, n’uzagukurikira wese. 13Ndetse n’ibyo utasabye ndabiguhaye : ari ubukungu, ari ikuzo, ku buryo nta n’umwe mu bami uzamera nkawe mu gihe cyose uzaba ukiriho. »
ZABURI (Zab 119 (118), 9-10,11-12, 13-14)
Inyik/ Nyagasani, umenyeshe ugushaka kwawe.
Mbese ukiri muto yaba indakemwa ate mu nzira ye ?
Yabigeraho akurikiza ijambo ryawe.
Ndagushakashakana umutima wanjye wose,
ntuncishe ukubiri n’amategeko yawe.
Amasezerano yawe nayikomeje mu mutima,
ngira ngo ntagucumuraho.
Uragasingizwa, Uhoraho !
Umenyeshe ugushaka kwawe.
Mpora ntondagura amateka yose waciye.
Mpimbazwa no gukurikiza ibyemezo byawe,
kuruta uko ubukire butera ibyishimo.
IBANGONDIRIMBO RIBANZIRIZA IVANJILI (Yh 10, 27)
Alleluya Alleluya.
Nyagasani Yezu, uri Umushumba nyamushumba :
twumva ijwi ryawe tukagukurikira.
Alleluya.
IVANJILI
+ Mariko (Mk 6, 30-34)
Muri icyo gihe, intumwa zihindukiye zivuye mu butumwa bwa mbere 30ziteranira iruhande rwa Yezu, maze zimumenyesha ibyo zari zakoze byose n’ibyo zizigishije byose. 31Nuko arazibwira ati «Nimuze ahitaruye, hadatuwe, maze muruhuke gatoya.» Koko rero abazaga n’abagendaga bari benshi, bigatuma batabona n’umwanya wo kurya. 32Nuko bajya mu bwato bambukira ahantu hadatuwe bagira ngo biherere. 33Abenshi mu bababonye bagenda barabamenya, nuko baza ku maguru baturuka mu migi yose bahirukira, ndetse barahabatanga. 34Yezu amaze kwambuka abona iyo mbaga nyamwinshi y’abantu, abagirira impuhwe kuko bari bameze nk’intama zitagira umushumba, atangira kubigisha byinshi.


text:
imbaraga zibonerwa mumasengesho y’iminsi itatu
Bene Data bashiki bacu dufatanyije kwizera Umwami wacu Yesu Kristo;mbanje kubaramutsa mbifuriza umwaka mushya muhire wa 2013; mbifuriza kuzawubonamo ibisubizo by’amasengesho yanyu.
Nimuze rero dufashwe n’iri jambo kandi mumfashe turishyire mubikorwa, kuko uhirwa si uwumva gusa ahubwo ni uwumva, akanashyira mubikorwa ibyo yumvise!
Ntabatindiye reka mbaganirize ku ibanga riri mu masengesho y’iminsi itatu.
Ubusanzwe umubare gatatu ni umubare udasanzwe!Bimwe mu bigaragaza umubare 3 twavuga : Ubutatu butagatifu (Imana Data, Imana Mwana n’Umwuka wera). Ikindi navuga kuri uwo mubare ni uko kumunsi wa 3 aribwo imbaraga zaturutse mu ijuru zikazura Yesu! Haleruya!!! Izo kandi ninazo natwe twahaweho; twe abamwemeye bakanamwizera.Urasabwa rero kubanza kuziyumvamo kandi ukemerera Umwuka mu gihe cyo kuzikoresha.
Turebere hamwe amagambo yanditse mu gitabo cya Esiteri:4,5,6,7,8.(ni impapuro ebyiri gusa).
TUREBERE HAMWE AMWE AMAGAMBO NYAMUKURU ARI MURI IBYO BICE”
• Abayuda baragambaniwe ngo bicwe kandi nta kindi cyari kubikuraho kuko byari byakozwe n’umuntu ukomeye ibwami witwaga HAMANI, ndetse n’umwami akaba yari yabishyizeho umukono, abyemeza! (Niba nawe ugeze aho; humura haracyariho ibyiringiro!).
• Iyo nkuru igeze ku bayuda, ntibahunze cyangwa ngo bashake ubundi buryo bwo kwirwanirira nubwo babonaga iherezo ryabo ryageze; ahubwo batakambiye Uwiteka, we wenyine usinyura ibyasinywe n’abami! Haleruya!(Abategereza Imana ntibajya bakorwa n’isoni!!! Zaburi 25:3).
• Basenze iminsi 3, umwamikazi Esiteri arihara asanga umwami mu gihe bitari byemewe ko umwamikazi asanga umwami atamuhamagaye, nanone kandi mu gihe yari azi ko ashobora kubona akaga Umwami aramutse atamutunze inkoni!(Amasengesho y’iminsi itatu amara ubwoba!)
• Esiteri yongeye gutona nyuma y’iminsi 30 yararetswe!(Esiteri4:11; 5:2)
• Amasengesho y’iminsi 3, yahinduye umutima w’Umwami, agira ubuntu bwinshi ubwo bita mu Kinyarwanda ubuntu butiza urugi!!! Ndetse byo birarenze kuko yemereye guha Esiteri umugabane w’igihugu cye niba aricyo asaba!(Esiteri 5:3; 5:6; 7:2)
• Amasengesho y’iminsi 3 yabujije Umwami ibitotsi kugirango uwibagiranywe (MORIDEKAYI) yibukwe kandi ahemberwe ibyo yakoze! Uwiberaga ku irembo ntawe umwitayeho ahinduka Umutware(Esiteri 5:6-11):
Kwambikwa imyenda y’Umwami
Kugenda ku ifarashi umwami yagenderagaho
Gutambagizwa hose ushagawe n’ibindi!(Ineza yiturwa indi kabone n’ubwo byatinda; uzategereze bizaza!) (Esiteri 6:1,2-5). Indirimbo ya 45 mu ndirimbo z’agakiza iravuga ngo ibyo Imana ikora biradutangaza, ntanuwabimenya uko biri.
• Amasengesho y’iminsi 3 ahishura kandi agakuraho imipangu mibisha yapanzwe(7:9,10), ndetse n’inzandiko zasinywe n’Umwami ziravuguruzwa zigata agaciro, zigasimbuzwa izindi nziza(8:8-10).
• Amasengesho y’iminsi 3 atuma uhindura “adresse” (ntiwongera kubarizwa kukarubanda, ahubwo ubarizwa I Bwami!)
• Nyuma y’Amasengesho y’iminsi 3 amarira asimbuzwa ibitwenge, abibagiranye baribukwa.
Mbifurije gukora no gukunda amasengesho yiminsi itatu. Uyu mwaka utangirane nayo, uzarangirane nayo maze uzirebere ngo ibitangaza birakorwa!
Uyu munsi mufashwe n’ubuhamya bw’Abayuda; ubutaha nzabaha ubuhamya bwanjye bwite ku bijyanye n’amasengesho y’iminsi itatu..
Mwari kumwe na mwene so Bonaventure DUSABUMUREMYI
dusabumuremyi@yahoo.com cg dusabebony@gmail.com


text:
Ese koko Gukizwa bimaze iki ?
Kuko ubuntu bw’Imana buzanira abantu bose agakiza bwabonetse, butwigisha kureka kutubaha Imana n’irari ry’ibyisi, bukatwigisha kujya twirinda, gukiranuka, twubaha Imana mu gihe cya none. Tito 2 : 11-12
Gukizwa ni ubuntu kuko nta kintu na kimwe wakora kugira ngo ubabarirwe ibyaha byawe icyo Bibiliya ivuga ni uko gusa umuntu asabwa kwemera ukatuza akanwa kawe ukizera ko Imana yazuye kristo ugakizwa. Nubwo ariko gukizwa ari ubuntu ntabwo buhita butureka ngo buduhe uburenganzira bwo kwikorera ibyo twishakiye ngo n’uko ari ubuntu. Ahubwo ubu buntu nk’uko Paulo yabyanditse ubu buntu koko bwarabonetse kandi bwatuzaniye agakiza ariko butwigisha kureka kutubaha Imana n’irari ry’ibyisi. Mu yandi magambo butwigisha cyangwa budukeburira kubaha Imana no kudatwarwa n’irari ry’ibyisi. Ikindi butwigisha ni ukwirinda, bukagaruka bukatwigisha gukiranuka twubaha Imana mu gihe cya none.
Hari igihe abantu bumva ko twabonye agakiza k ‘ubuntu bakibwira ko ari umwanya wo gukora ibyo twishakiye ariko tugomba kumenya ko ubu buntu si buntu busa ahubwo bufite ibyo budusaba kandi kugira ngo uvuge ko ari bwo bwagukijije usabwa kuba nawe ushyira mu bikorwa biriya bukwigisha. Niba uvuga ko wakijijwe n’ubuntu, ubwo buntu bukaba butakwigisha kubaha Imana,ntibugusabe kwirinda, ntibugusabe kureka irari ry’ibyisi, ntibugusabe gukiranuka nshuti yanjye uri hanze y’umurongo w’ubwo buntu, Imana idufashe cyane!
Noneho reka turebe uyu muntu umaze gukizwa bimumarira iki? Aba arusha iki abandi batarakizwa? Hari byinshi umuntu ukijijwe aba arusha utarakizwa ariko munyemerera mvuge bike hanyuma nawe ufite ibyo wabonye umaze kwakira agakiza gusa nziko hari byinshi umuntu agenda abona.
1. Iyo umuntu akijijwe ahinduka umuragwa ku byasezeranijwe, umuntu iyo akijijwe ahinduka umwana w’Imana, ahinduka umwana mu rugo ‘’N’uko Abayuda barusha iki abandi?Cyangwa gukebwa kumaze iki? Abayuda babarusha mu buryo bwose.Irya mbere ni uko babikijwe ibyavuzwe n’Imana.(Abaroma 3:1,2), Icyakora abamwemeye bose bakizera izina rye yabahaye ubushobozi bwo kuba abana b’Imana.(Yohana 1:12)
2. Iyo umuntu akiijijwe ahinduka inshuti y’Imana. Yesu yigeze avuga ati sinkibita abagaragu ahubwo muri inshuti zanjye kuko umugaragu atamenta ibyo shebuja akora, Imana ijya kurimbura Sodomu kubera ibyaha byaho yavuze ngo Aburahmu sinamuhisha icyo ngiye gukora ‘’ Uwiteka aribaza aribaza ati ‘’Aburahamu namuhisha icyo ngiye gukora?’’ (Itangiriro 18:17)
3. Iyo umuntu akijijwe agira ubudahangarwa. ‘’Kuko Uwiteka Nyiringabo avuze ngo yantumye kumuhesha icyubahiro mu mahanga yabanyagaga, kuko ubakoraho aba akoze ku mboni y’ijisho rye.( Zekariya 2:12) ariko ibaze ngo ubakozeho aba akoze mu mboni y’ijisho ry’Imana ni ikintu gikomeye n’agaciro gakomeye Imana iha abantu bayo.
4. Kugenda mu mugongo w’Imana cyangwa se guhekwa nayo.’’Nimwumve mwa nzu ya Yakobo mwe, namwe abarokotse bo mu nzu ya Israyeli mwese, abo nahetse mukiri mu nda, nkabaterura mukivuka, ndi We. Muzarinda imvi ziba uruyenzi nkibaheka, ni jye waremye, ni jye uzaheka. Ni koko nzaheka kandi nzajya nkiza. (Yesaya 46:3,4) Ubu ni ubwishingizi abantu bari mu Mana bahawe ni isezerano ry’ubwoko bw’Imana. Umuntu uri mu mugongo cyangwa se uhetswe ntamenya niba yaciye mu byondo, ntamenya niba yaciye ahanyerera, ntamenya urugendo uko rureshya mbese aba aguwe neza umurimo munini uba ufitwe n’umuhetse. Ninde utakifuza kujya mu mugongo w’Imana., Imana iturengera cyane.
5. Iyo umuntu akijijwe aba arokotse urupfu rw’iteka, ntaba agiciriweho iteka, aba abonye ubugingo buhoraho. N’uko rero noneho abari mu Kristo Yesu nta teka bazacirwaho.( Abaroma 8:1) Aha rero tugeze ku iherezo rya byose ibyo kubaho mu isi birangiye, ibyo gukizwa bitagikunze aho umuntu wese arengerwa n’ibyo yakoze abantu bari muri kristo Yesu bo nta teka bazacirwaho.
Nsoza ndakwibutsa ko twahawe agakiza k’ubuntu ariko ubwo buntu butwigisha kubaha Imana, kwirinda, gukiranuka. Kandi abantu bakijijwe bafite amahirwe akomeye harimo kuba abaragwa ku byasezeranijwe, kuba inshuti y’Imana, kugira ubudahangarwa, guhekwa n’Imana, igikomeye nta teka bazacirwaho bazabana n’Imana iteka ntibazibuka isi ukundi bazahanagurwa amarira yose barize.
Ushaka nawe rwose kubona ariya mahirwe ndetse n’imigisha yo mu gakiza, imyanya iracyahari rwose intego y’Imana n’uko umunyabyaha yihana akareka ibibi nicyo cyazanye Yesu ni ukugira ngo tubone ubugingo ndetse bwinshi. Imana iguhe umugisha, Amen!


text:
Tungurusumu n’ibitunguru ntibikunze kuribwa cyane, kuko abantu benshi bahitamo gukoresha indyoshya ndyo zindi zisanzwe. Benshi bavuga ko iyo bariye tungurusumu umwuka (impumuro) wazo utajya ushira mu kanwa bityo bakagira ipfunwe ryo kujya ahateraniye abantu benshi.
Ariko hari ibindi byiza dusanga muri tungurusumu n’ibitunguru bisanzwe, ni byinshi cyane; iyo umuntu abiriye, bimurinda indwara zitari nke, indwara z’umutima, bituma Cholesterols na triglycerides bitarenga igipimo, ibibyimba ku mubiri, ingorane izo ari zo zose zishobora kuboneka mu ngingo, kubyibuha birenze urugero, bivugwa ko binarinda iminkanyari yo mu gahanga.
Abahanga mu bijyanye n’imirire bakoze ubushakashatsi mu bihingwa mu myaka ishize. Ukuri ni uko ubushakashatsi bwakozwe, ibyinshi mu byagaragajwe ni uko basanze muri tungurusumu no mu bitunguru bisanzwe harimo imyunyungugu irinda ubuzima bw’abantu.
Tungurusumu n’ibitunguru ubusanzwe bifite 0,25% by’imyunyungugu bisabwa kuribwa n’abamama. Bigira kandi igipimo cya vitamin C ifite amagarama 31,2 ku magarama 100 hamwe na vitamin B6 bifite amagarama 1,2 ku magarama 100, bifasha gukingira umubiri k’ubumara bwaza buvuye ku bintu, bikanagabanya ingorane zo kuguma umuntu ahungabana (stress ).
Dukunze kubona ko n’iyo umuntu akase ibitunguru bivamo amazi, arya mazi yabyo afite ubushobozi bwo kwoza amaso, binakingira kanseri yo mu muhogo, mu mara, binakingira kandi umutima n’imitsi y’amaraso.
Iyo bigeze aho imitsi y’amaraso iziba, ukarya tungurusumu n’ibitunguru irazibuka. Ubwabyo hamwe n’imboga ni ingenzi ikindi kandi ibyo bitunguru byose ni igaburo rikwiriye mu kurinda indwara z’umutima. Ubushakashatsi bwakozwe n’abashinwa bwerekanye ko tungurusumu zongera ama lipide y’amaraso. Bikagabanya igipimo cya cholesterol igira ku bice 5,4 % n’ibya triglyceride igera ku bice 6,5%, binagabanya n’impanuka z’umutima ku bice bigera 10%.
Abaganga b’abongereza bakoze ubushakashatsi mu miryaango yubatse igera kuri 543 ibarirwa hagati y’imyaka 46 na 77 barya ibitandukanye, basanze imiryaango irimo abamama barya iminsi yose tungurusumu, usanga bafite ubuzima bwiza. Ku bafite amara yoroshye, ni byiza ko barya izitetse kuko byorohera igifu kubisya.
Ku banga kurya tungurusumu ngo zituma bagira mu kanwa hanuka, be kureka ibyiza biri muri bitunguru byose nyuma bazabona ibiruta ibindi. Kugira impumuro runaka mu kanwa, si ingorane kuko urangije kubirya ushobora guhita woza mu kanwa ukoresheje Colgate, dore ko bimara iyo mpumuro mu kanwa utifuza.
Imyororokere
TUNGURUSUMU YABA ARI UMUTI W’IZIHE NDWARA?
Tungurusumu n’ibitunguru ntibikunze kuribwa cyane, kuko abantu benshi bahitamo gukoresha indyoshya ndyo zindi zisanzwe. Benshi bavuga ko iyo bariye tungurusumu umwuka (impumuro) wazo utajya ushira mu kanwa bityo bakagira ipfunwe ryo kujya ahateraniye abantu benshi.
Labels: imiti, tungurusumu, ubuvuzi gakondo, ubuzima


text:
Kuva 3:2 - Marayika w’Uwiteka amubonekerera mu kirimi cy’umuriro kiva hagati mu gihuru cy’amahwa, arareba abona icyo gihuru cyakamo umuriro nticyakongoka.
Ejo ku cyumweru nibwo numvise iki cyanditswe kinyuzura mbasha kugitekerezaho no gusenga ngo Imana ibashe kumpa kucyumva no kukigira icyanje.
Hari amasomo atanu akurikira nizemo:
1. Imana ijya yiyereka umuntu ari mu buzima busanzwe bwa buri munsi. Uriya munsi wari umwe mu minsi isanzwe kuri Mose. Yabyutse nk’uko byari bisanzwe, aragira umukumbi nk’uko yari asanzwe abigenza. Igihe kigeze, Imana iramwigaragariza. Hari umunsi wawe uzahindura amateka yawe mu mibanire n’Imana.
2. Mose yakoze ibintu 2 yasabwaga: Yerekeje ku musozi w’Imana kd agira amatsiko yo kumenya. Mu buzima bwacu bwa buri munsi, Imana iba ishaka kutwiyereka ariko biradusaba kuzamuka ku musozi kugirango duhure no gushaka kumenya. Umusozi mvuga uhera mu mutima wawe, kuzamuka mu kwizera no gushaka kumva Imana. Ibuka ko Yesu avuga ngo "banshakisha umwete bazambona"!
3. Iyo uhuye n’Imana ikwereka ko ikuzi. Mose ahura n’Imana yamuhamagaye mu izina. Ibi byarushijeho kwereka Mose ko Imana imuzi. Nawe irakuzi. Izi ibyo wanyuzemo, ibyo urimo n’aho uri. Nta kikubaho itazi.
4. Iyo muhuye n’Imana irakwibwira. Mose ahura n’Imana yabashije no kuyimenya imwibwiye. Abatuye isi bafite ikibazo cy’Imana babwirwa n’abandi. Nyamara Imana iracyibwira abantu, iracyigaragaza. Va ku Mana y’abandi uhure n’Imana ivuga, ivugana nawe. Icyo nkundira Imana yanjye, iravuga nkumva, iyo bikenewe, ijya yongera ikanyiyereka. Nawe byakugeraho!
5. Iyo uhuye n’Imana iguha inshigano. Ibi byabaye kuri Yesaya, Yeremiya, Gidioni, Mose. Nanjye nibyo byambayeho 1997! Niba nta nshigano ufite mu murimo w’Imana, wibaze niba mwarahuye nayo! Umunsi mwiza kuri mwese!
Dr Fidèle MASENGO, Foursquare Gospel Church Kimironko masengof@yahoo.fr


text:
Ibyazanye Yesu Kristo Pastor Isaie Ndayizeye
Ahindukirira abigishwa, ababwira biherereye ati"Hahirwa amaso areba ibyo mureba,
kandi ndababwira yuko abahanuzi benshi n’Abami bifuje kureba ibyo mureba ntibabireba, no kumva ibyo mwumva ntibabyumva."(Luc 10:23-24)
Kuva kera uhereye ku gihe Adamu na Eva bakora icyaha, Imana ubwayo igahanura ugucungurwa k’umuntu, no mu gihe cy’abahanuzi, abantu bakomeje gutegereza Messia uzabatabara akabakura mu bubata. (Yes.9:5...)
Nuko umwana yatuvukiye duhawe umwana w’umuhungu, ubutware buzaba ku bitugu bye. Azitwa Igitangaza, umujyanama, Imana ikomeye, Data wa twese Uhoraho, Umwami w’amahoro.
Gutegeka kwe n’amahoro bizagwirira ku ntebe ya Dawidi n’ubwami bwe, bitagira iherezo kugira ngo bibukomeze, bibushyigikize guca imanza zitabera no gukiranuka, uhereye none ukageza iteka ryose. Ibyo ngibyo Uwiteka Nyiringabo azabisohoresha umwete we. Imana ihana abantu bayo banga kuyumvira, ikomeza kubahana
Bose bari bafite inyota yo kumubona kuko bari mu bihe byari bibabihiye, bagakumbura kubona uwo Mwami w’amahoro. Aha Yesaya we abihanura nk’ibyabaye, nyamara yapfuye atamubonye akimutegereje.
Ibyazanye Yesu Kristo:
1. Yesu yaje azanywe no kwambura Satani ubutware yari yarambuye umuntu ngo abumusubize.
2. Indi mpamvu kwari ukugira ngo umuntu yongere asabane n’Imana. Muri Yesu Kristo niho Imana yiyungiye n’abantu, niryo zina Emmanuel. Birababaje ko nubu hari abagishaka kumenya iby’Imana banyuze ku bandi ngo babagererayo.
3. Yaje gutangiza ubwami, ngo abere abantu Umwami w’amahoro. Niwe nyir’ubutware n’ubushobozi. Yesaya yamuhishuriwe ari Umujyanama, dore ko azi ibya none n’ibizaza. Inama z’Imana ziturutira izindi zose, aduhitiramo neza.
Burya nubwo Hezekia yasabye akongererwa imyaka 15, kuriwe icyari cyiza cyari icyo Imana yari yamuhitiyemo kuko iyo myaka ye niyo yabaye mibi izanira n’Abisiraheli ingorane.
Yesu ni Umwami w’amahoro nubwo ataje ngo intambara zishire mu isi.
Yohana 16:33 (Ibyo mbibabwiriye kugira ngo mugire amahoro muri jye. Mu isi mugira umubabaro, ariko nimuhumure nanesheje isi.")
Aya mahoro ntaterwa n’ibyo twambaye, n’aho dutuye, amahoro ye atuye mu mitima yacu tukayahesha n’abandi. Yesu amaze kuzuka yabwiye Abigishwa be ati mbasigiye amahoro, ingoma ye ni iy’amahoro masa.
Bimwe mu biranga ubwami:
1. Ubwami bwose bushaka ko abantu babuyoboka.
Mat.4:17 (Yesu ahera ubwo atangira kwigisha avuga ati"Mwihane kuko ubwami bwo mu ijuru buri hafi.")
Mu gushaka abayoboke b’ubwami bwe, Yesu yashyizeho inzira imwe rukumbi, iyo kwihana. Yesu kandi ntiyemera kubangikanywa n’ubundi bwami.
Abanyepolitiki benshi bavuga neza iby’ubwami bwabo kubw’inyungu zabo, bagera hirya bagahindura imvugo, niko n’ibikorwa bya bamwe mu baba mu nzu y’Imana bihakana ubwa Kristo ariko we ntabeshywa.
2. Ubwami bwose bugira ibirango:
Ibendera, ikirangantego... Yesu we yasize ibimenyetso aribyo kubabwaho n’amaraso ye, guturwamo n’Umwuka Wera nk’ingwate ko turi ab’ubwami. Nta wundi wakubatiza mu Mwuka Wera.
3. Ubwami bugira imyambaro.
Imirimo yo gukiranuka y’abera ni ibiranga ab’ubwami, n’ imbuto z’Umwuka Wera.
4. Ubwami bugira uburinzi bw’abayoboke babwo.
Saduraka na bagenzi be mu muriro batabawe n’ubwami bayobotse. Nk’uko umuyobozi wo mu rwego rwo hejuru arindwa kubw’amabanga abitse, niko inkoramutima z’Imana zirindwa mu buryo budasanzwe.
5. Ubwami bwose burahemba bukanahana.
Mat.22 hatubwira iby’umwami watumiye abantu mu bukwe ariko bagakubita abazanye ubutumire kugeza ubwo yohereje igitero cyo ku kubahana. Mu gihe yatumiye abahisi n’abagenzi haza kuza atambaye umwambaro w’ubukwe...
Imana ntiturebera muri rusange, ni buri wese ku giti cye bakundwa, buri wese azahanwa cyangwa ahembwe kurwe ruhande.
Dusenge Imana tuyinginga ngo tube neza mu bwami, iyi Noheli idusigire ubuzima bushya buhindutse rwose.
Pastor Isaie Ndayizeye


text:
Umumaro wo gukorera Imana
kuko bigirira umumaro uwukora ndetse n’urubyaro rwe habe niyo yaba atakiriho. Iri jambo naritekerejeho cyane maze gusoma inkuru z’umuhanuzi Elisa, ubwo yakizaga umupfakazi umwenda ukomeye cyane, mugihe byari bigeze aho abana be bagiye gutwarwaho iminyago, bakaba imbata kubera uwo mwenda.
II Abami 4:1-7: “Bukeye umugore umwe wo mubagore b’abahanuzi asanga Elisa aramutakambira ati “Umugaragu wawe ari we mugabo wanjye yarapfuye, kandi uziko uwo mugaragu wawe yubahaga Uwiteka. None umwishyuza araje, arashaka kujyana abana banjye bombi ngo abagire imbata ze”. Elisa aramubaza ati ufite iki mu rugo ati mfite utuvuta... asigaye agutungane n’abana bawe.”
Iyi nkuru y’uyu mupfakazi,
yanteye gutekereza cyane ku Mana yacu. Imana yacu n’umunyebambe, n’umutabazi, nirubasha, ntaburaguseruka mu byago no mu makuba. Imana yo kabyara, yatekereje imirimo umukozi wayo yayikoreye, maze Iribuka, Imanurwa no gutabara, ntiyakundirako abana b’umukozi wayo bajyanwa kuba imbata.
Mu buryo bugaragara, byari byarangiye, kuko n’umwishyuza yaraje azanywe no gutwara imbata ze kuko yarazi adashidikanya ko uwo mupfakazi atapfa kubona ubushobozi bwo kwishyura umwenda we.
Gusa icyo yahishwe, n’ukumenyako abo bana ari ab’umukozi w’Imana Isumba byose. Ni mureke dukorere Imana gusa tutaryarya, ubundi twicecekere. Urubyaro ry’umukiranutsi, rw’umukozi w’Imana rurarinzwe. Muri Zaburi37:25 Dawidi yagize ati: “Nari umusore none ndashaje, ariko sinari nabona umukiranutsi arekwa cyangwa urubyaro rwe rusabiriza ibyokurya.
Aya ni amagambo akwiye kudusubizamo imbaraga, tukagambirira gukiranuka ndetse no gukorera Imana, kuko Imana yacu irahemba, kandi Ihemba neza.
Iyo wamenyereye kwibera muri uwo mwuka wo gukorera Imana, Iragufasha bikakubamo, bigahinduka ubuzima bwawe; icyo gihe iteka amaso yawe uyahanga ku Mana, niyo wereka ibibazo byawe byose ndetse ukaba wabiganira n’abandi bantu uzi neza ko ari abakozi b’Imana.
Mu by’ukuri nibajije impamvu uyumupfakazi akimara kumva ko umwishyuza agiye kuza gutwara abana be, atagiye kubibwira imiryango n’inshuti kumpande zombi, kuko nizera ko yari abafite: (ba se wabo w’abana, banyirasenge, banyina wabo…); ariko, yibutseko har iumukozi w’Imana witwa Elisa.
Yibutse ko hari icyo yamumarira kugirango ikibazo cye kibonerwe umuti. Imana ishimwe kuko yakoresheje umugaragu wayo, maze ikibazo kigakemuka.
Irindi jambo natekerejeho n’uKubana neza n’abantu (abaturanyi, abo mukorana, abo musengana…) Uyu mupfakazi yarantangaje cyane; amaze kubwirwa kujya gutira ibikoresho mu baturanyi be, ntibyari kumworohera iyo ataza kuba umuntu utabana n’abaturanyi beneza. Iki cyari igipimo gikomeye cyo kureba imibanire ye n’abandi.
Mu buryo bugaragara ntabwo uyu mugore yari yifashije cyane, muyandi magambo yari umukene; ariko Imana ishimwe kuko yari yaramuhaye umutima mwiza, utuma abana n’abandi neza, biza gutuma abaturanyi be buri wese amutiza igikoresho afite; ndetse ndatekereza ko n’uwari ugifitiye gahunda yarakimutije biturutse kungeso nziza n’umubano mwiza uyu mugore yari afitanye n’abaturanyi be.
Mu gusoza, ndagirango bene data mureke dusabe Imana, kugira ngo iduhe umutima ndetse n’uburyo bwo kuyikorera, kuko Imana Idakiranirwa ngo yibagirwe imirimo yacu (Abaheburayo 6:10)


text:
Bimwe mu biranga ba Rémy
Ni umuntu w’umunyakuri, ugira gahunda kandi uzi gukora cyane, azi kwibuka yemwe n’utuntu dutoya twamubayeho cyangwa mwavuganye usanga aba akitwibuka n’iyo abandi baba bataraduhaye agaciro.
Iyo arakaye cyangwa afite umujinya mwinshi yihata akazi akagatura umujinya ku buryo akavamo na wo washize.
Iyo ananiwe kugera ku ntego yihaye, ntabwo yibabarira, aba afite agahinda kenshi kandi akigunga.
Iyo yishimye ,Rémy abura icyo avuga ahubwo amarangamutima ye akayagaragaza mu bikorwa kuko n’ubusanzwe ibikorwa bye birivugira kurenza amagambo.
Rémy agaragara nk’utuje kandi nk’udahungabanywa n’ikibonetse cyose ariko muri we aba ahangayikishijwe n’ahazaza he.
Ni umuntu utarekura(ugira ubugugu) usanga mu bintu bye byose aba ari nyamwigendaho.
Ibyo bituma no mu rukundo aba umuntu ufuha cyane agakabya ,iyo uri inshuti ye ugomba kuba ubyiteguye kuko n’iyo ari umukobwa mugenzi wawe muvuganye, Remy akubaza ibyo mwavuganaga.
Rémy ntava ku izima iyo yiyemeje ikintu ntushobora kukimukuramo n’iyo yaba ari inama umugira ntapfa kuyemera na gato akora ibyo yishyizemo gukora.


text:
Ubuyobozi w’Akarere ka Rulindo bwatangaje ko kugeza ubu abagabo 282 bamaze kwitabira uburyo bwo kwifungisha burundu, nka bumwe mu bufasha abagabo kuboneza urubyaro.
Umuyobozi w’Akarere wungirije ushinzwe imibereho myiza y’abaturage, Marie-Claire Gasanganwa, yabwiye itangazamakuru ko abagabo bo mu Karere ka Rulindo bahitamo kuboneza urubyaro bakoresheje uburyo bwo kwifungisha burundu.
Yagize ati “Dukoresha uburyo bubiri mu kuboneza urubyaro mu karere kacu. Abagore bakoresha uburyo bwo gufata ibinini mu gihe abagabo bahitamo kwifungisha urubyaro burundu.”
Agaruka ku bihuha bikwirakwizwa kuri ubu buryo bwo kwifungisha urubyaro burundu ku bagabo, akavuga ko ababukoresheje bahamya ko ntacyo bihindura mu myitwarire yabo mu gutera akabariro.
Uburyo bwo gufungisha urubyaro ku bagabo bwatangiye gukoreshwa mu Rwanda muri 2010. Bufite amabwiriza yihariye kuko ushaka kwifungisha bisaba ko umugore n’umugabo bajyana kwa muganga ndetse bakitwaza ibyangombwa bisinyeho n’abayobozi bo ku nzego z’ibanze ndetse n’abo mu muryango w’abagiye gufungisha urubyaro mu buryo bwa burundu.
Ibi bikorwa kugira ngo ejo hatazavuka ikibazo umwe muri bo agashaka kujya kurega mu nkiko.
Kuboneza urubyaro ni gahunda ya Leta igamije gushishikariza no gufasha abaturage kubyara abana bashoboye kurera, yaba kubagaburira, kubishyurira amashuri, kubavuza n’ibindi nkenerwa ku mwana uri mu muryango.
Ubushakashatsi bwakozwe mu 2014-2015 n’Ikigo cy’Igihugu cy’Ubuzima, RBC, ku myororokere y’Abanyarwanda, bugaragaza ko buri mwaka mu Rwanda havuka abana ibihumbi 300, ni ukuvuga abana bashobora kuzura akarere kamwe k’u Rwanda.


text:
Uburasirazuba: Kugira abasaza b’inararibonye ngo ni amahirwe kuko bazatanga ubuhamya bw’ibyo babayemo muri Ndi Umunyarwanda
Guverineri w’intara y’Uburasirazuba Uwamariya Odette avuga ko intara ayoboye ifite amahirwe kuko ifite abasaza b’inararibonye bazifashishwa mu gutanga ibiganiro muri gahunda ya Ndi Umunyarwanda. More...
Ruhango: nta pfunwe abagana amasomero bakwiye kugira
Nkumbuyinka Justin ahagarariye amasomero mu karere ka Ruhango Mu gihe Leta y’u Rwanda ishishikajwe no gukangurira abantu batigeze bagira amahirwe yo kujya mu ishuri kumenya gusoma no kwandika, akarere ka More...
Abigisha gusoma no kwandika ku bakuze bahawe inyoroshyarugendo
Umuyobozi w’akarere wungirije ushinzwe imibereho myiza Narumanzi Leonille Abarimu bigisha gusoma, kwandika no kubara abakuze, mu karere ka Bugesera bahawe amagare azaborohereza ingendo bakigisha benshi kurushaho. Amagare More...
Nyabihu:Abakuze batazi gusoma no kwandika bitabiriye amasomero barenga abari bateganyijwe
Umubare w’abagana amasomero wariyongereye Mu gihe hari hateganijwe amasomero agera kuri 73,guhera mu kwezi kwa 7/2011, mu karere ka Nyabihu ubu hamaze kugera amasomero agera ku 122 nk’uko Nkera David,ushinzwe More...
Gakenke : Ibarura ry’abantu biga mu masomero rizafasha gushyiraho politiki y’amasomero
Umuyobozi w’uburezi kuri bose (CapFA) ku rwego rw’igihugu atangaza ko ibarura ry’abantu bakuru biga gusoma, kwandika no kubara rizafasha mu gutegura politiki izagenga ayo mashuri. Ibyo yabigarutseho More...
Iburasirazuba barigisha abakuze gusoma no kwandika mu buryo budasanzwe
Abantu bakuru batazi gusoma no kwandika mu Ntara y’Iburasirazuba bagiye kwigishwa gusoma no kwandika mu buryo budasanzwe, aho ADRA ivuga ko izakoresha uburyo bwo kubigisha ibifitanye isano n’ubuzima More...
Cyanika: Abasigajwe inyuma n’amateka bari kwigishwa gusoma no kwandika
Umunyamabanga nshingwabikorwa w’umurenge wa Cyanika mu karere ka Burera aratangaza ko mu rwego rwo gukomeza guteza imbere abasigajwe inyuma n’amateka bo muri uwo murenge hagiyeho gahunda yo kubigisha More...


text:
Ntimukiganyire iby’ejo, Yesu niwe ubigena
‘’Ni cyo gitumye mbabwira nti: ntimukiganyire ngo mutekereze ubugingo muti ‘Tuzarya iki?’ Cyangwa muti ‘Tuzanywa iki?’ Ntimwiganyire ngo mutekereze iby’umubiri wanyu ngo ‘Tuzambara iki?’ Mbese ubugingo ntiburuta ibyokurya, umubiri nturuta imyambaro?’’ Matayo 6:25
Ejo hacu ntituhazi, icyakora umuntu abasha kumenya ibyashize n’ibyo arimo muri ako kanya ariko ntiyamenya ibiri bumubeho mumasaha akurikiyeho, bivuze ko ibyo byo biba bizwi n’Imana.
Abantu bose bahangayikishwa n’ibizabatunga ejo hazaza, bibaza ngo noneho bizagenda bite? Yesu yaciye amarenga ashaka kwihanangiriza abiganyira ibizaza ko ntacyo bibafasha mu buzima bwabo.
Kwiganyira byongera uburemere bw’ikibazo wari ufite ariko ntibiguteza intambwe igana ku gisubizo. Iyo ufite ikibazo cy’ibiri nka 20, iyo wongeyeho amaganya gishobora kwikuba incuro utabara, ukarushaho kuremererwa.
Igihe Yesu yigishaga abigishwa be gusenga yashyizemo ahantu havugango uduhe ifunguro ryacu ry’uyu munsi, si uko atatekerezaga ko ejo naho hazaba habategereje ariko Imana niyo igena intambwe umuntu atera.
Imana ibeshaho inyoni zitagira imirima ngo zihinge ikambika uburabyo, mbese yabura ite kubikorera abantu yaremye?
Kwiganyira nta muntu n’umwe byunguye ikintu na kimwe kubyo yarafite, ntiwakwiganyira ngo duke warufite twiyongere ahubwo biraguhombya kuko bikubabariza umutima.
Rimwe na rimwe ukaba wagwa mu ikosa ryo kwivovotera Imana kandi utazi uko ejo hifashe ariyo ibizi, ikindi kandi Imana yo mu ijuru imenya byose izi neza ibyo ukeneye, niyo mpamvu kwiganyira nta kamaro.
Ahubwo icy’ingenzi umuntu akwiriye kwitaho ni ugushaka ubwami bw’Imana no gukiranuka kwayo, kuko iyo ubwami bw’Imana wamaze kububona ntakindi kiba gisigaye uba washyikiriye ejo hazaza heza, iyo wamaze kwakira gukiranuka kw’Imana mu mutima wawe byose bikumerera neza, ntuba ugifite gushidikanya ngo wongere kwiganyira ahubwo uhorana umutima unezerewe kandi unyuzwe na Yesu muri byose.
Pawulo yandika yagiye avuga ukuntu Imana yamwigishije kubaho mu bisaga, mu bukene, kandi muri byose akabashishwa na Yesu.
Nawe usabe Imana ikubashishe gutsinda umudayimoni w’amaganya uremereza umutima wawe, akakubuza gutera intambwe no mu buryo bw’umwuka, ahubwo wiringire Imana niyo izakora imirimo, amen.


text:
Nyuma yo gutangaza ko amazina y’umukunzi we Platini yumva atayatangaza byakomeje gushishikaza itangazamakuru riyahiga bukware ni bwo byaje gutahurwa ko uyu mukobwa yitwa Diane. Platini na Diane bagiye bakundana ku buryo bugaragarira amaso y’abakurikiye iby’urukundo rwabo kugeza 2014 ubwo hazagamo agatotsi gusa nyuma bakaza kwiyunga urukundo rugakomeza.
Bigitangira Diane yari yariyise Nemeye (izina rya Platini) Diane
Hagati mu mwaka ushize wa 2014, Platini n’umukunzi we Diane byavuzwe ko batandukanye ndetse icyo gihe uyu musore yatangaje ko we nta mukunzi afite ariko yanga kwerura ku bijyanye n’urukundo rwe n’uyu mukobwa Diane. Ubwo Dream Boys basohoraga indirimbo yitwa “Uzahahe Uronke” hari benshi bavuze ko iyi yaba yari yahimbiwe uyu mukunzi wa Platini yashakaga gusezeraho mu mahoro amwifuriza kuzahaha akaronka.
Amagambo y’urukundo yacaga ibintu bamaze kwiyunga
Mu kwezi k’Ukwakira 2014, (Nyuma y’amezi make havuzwe gutandukana) Platini na Diane bahuriye n’umunyamakuru wa Inyarwanda.com ahantu bari basohokaniye, ibi bitangira kwerekana ko urukundo rwabo baba bararusubukuye, ariko icyo gihe noneho bari bamaze kubyerura ubwabo ku mugaragaro binyuze ku mbuga nkoranyambaga cyane cyane kuri Instagram aho byagaragaraga ko bari mu bihe byiza by’urukundo rwabo ndetse hari n’amakuru y’umwe mu nshuti za Platini yavugaga ko baba barahise batangira no gupanga iby’ubukwe bwabo icyo gihe.
Urukundo rufite intumbero yo kubana 2015-2016, 2017 irukomye mu nkokora…
Kuva mu mpera za 2014 kugeza mu mpera za 2016 yaba Diane ndetse na Platini, buri umwe yerekanaga ko atewe ishema no kuba umukunzi w’undi, babinyujije mu magambo y’urukundo bashyiraga ahagaragara aherekeje amafoto yabo bombi bari kumwe bikaba ari ibimenyetso byerekana ko urukundo rwabo rugeze kure kandi bameranye neza cyane muri iyo minsi ku buryo n’amakuru avuga ko baba bateganya gukora ubukwe ashobora kugira ishingiro.
Hagati mu mwaka wa 2016 ubwo buri umwe yizihizaga isabukuru y’amavuko aba bombi babwiranye amagambo y’urukundo yagiye agarukwaho cyane mu itangazamakuru. Aya magambo yerekanaga ko urukundo rwabo rumaze gushora imizi ariko bikabya cyane ubwo Platini yandikiraga Diane aya magambo”Isabukuru nziza mwiza wanjye Didy. Iminsi yo iricuma ariko ntisiga ubusa, ijoro n’amanywa biratandukana imitima yo igasatirana… Nyagasani ni we uzi ibigukwiriye kundusha, gusa nanjye nkwifuriza icyiza cyose, uri umuntu w’agatangaza… Gukunda ni inshinga nzahora ngutondagurira iteka ryose, ukwiye ibirenze iyi baruwa y’urukundo. Imana iguhe umugisha, ndagukunda cyane
Diane yanditse mu mugongo we izina ‘Platini’Platini na Diane mu bukwe bwa Knowless, benshi bahise bahamya ko aribo bakurikira
Iby’urukundo rw’aba bombi byaje gusa nk’ibikajije umurego ubwo batahanaga ubukwe bwa Knowless na Clement bari kumwe, uko batasiganaga, agatoki ku kandi byatumye abantu benshi bahamya ko uru rukundo rugeze aharyoshye ndetse ibitangazamakuru binyuranye bitangira guhamya ko ntakabuza aba aribo bakurikiraho mu kurushinga.
Urukundo rwabo rupfubye mu gihe imiryango yari yarabimenye biteguye ibirori…
Hagati mu mwaka wa 2016 ni bwo byatangiye kugaragara ko urukundo rwaba bombi rumaze gushinga imizi no mu muryango. Mu kwezi kwa Nyakanga 2016 ubwo Platini yaherekezaga umukunzi we wari ugiye i Burayi, Platini yaragaragaye ari kumwe n’umuryango w’uyu mukobwa dore ko ababyeyi be bari bamuherekeje baje kugaragara mu mafoto bari kumwe na Platini bivuze ko bari bamaze kumenya uyu muhanzi aho bari bazi ko azaba umukwe wabo.
Rutayisire Fiston ni we wigaruriye umutima wa Diane
Nubwo nta muntu uramenya neza itariki batandukaniyeho ndetse n’icyabiteye aba bombi bamaze kugaragaza ibimenyetso ko batandukanye dore ko bahereye kuri Instagrama amafoto yose bari bahuriyeho bakayasiba by’umwihariko Diane wahoze ukundana na Platini akaba yahise ashyiraho undi musore witwa Rutayisire Fiston bari mu rukundo ndetse bakongeraho n’amagambo agaragaza ko bari mu buryohe bw’urukundo.


text:
Ibyiza byo guhuza kw’abavandimwe - Rev. Jean Baptiste Mugiraneza
“Dorere, erega ni byiza n’iby’igikundiro, ko abavandimwe baturana bahuje!” Zaburi 133:1-3
Muri iyi isi hahora intambara hagati y’ibintu 2: ikibi n’ikiza, umwijima n’umucyo. Iyi Zaburi itubwira aho imbaraga z’ikiza zihishe, ko ari mu kubana abavandimwe bahuje, ndetse irabishimagiza ikavuga ko ari byiza bikaba n’iby’igikundiro.
Ijambo "bahuje" Bibliya y’Igiswahili ikoresha ijambo "umoja" naho iy’Icyongereza igakoresha ijambo "unity". Ibi bisobanuye ijambo bahuje bivuze ubumwe cg gushyira hamwe kw’abavandimwe.
Umwanditsi w’iyi Zaburi abisobanura yifashije ingero 2:
- Amavuta yasutswe ku mutambyi Aroni
- Ikime cyo ku musozi wa Herumoni
Asoza avuga ko mu guhuza kw’abavandimwe harimo umugisha w’Imana, kandi uwo mugisha ni ubugingo bw’iteka. Ubumwe bubyara imbaraga. Umwami Yesu na we yavuze yuko “abantu 2 cyangwa 3 bateraniye hamwe mu izina rye, aba ari hagati yabo” (Matayo 18:20). Bigaragara ko nawe akunda ko abantu bagira ubumwe bagahuza akabana na bo.
Pawulo we asaba abizera kugira umwete wo gukomeresha ubumwe bw’Umwuka umurunga w’amahoro (Abefeso 4:3). Kugira ngo abantu bahurize hamwe bisaba ko babana amahoro, kandi bisaba ko bakundana (Yohana 13:34-35).
Ibintu 7 bizanwa no kubaka ubumwe:
- Gufashanya no gukenurana (Ibyak. 2:45-46)
- Kuzura Umwuka Wera (Ibyak. 2:1-2)
- Kugirana ubusabane (Ibyak. 2:42)
- Kugira umugisha (Zaburi 133:3)
- Kunesha ababisha (Kuva 17:8-13)
- Gukora umurimo vuba (1 Abami 2:1-5)
- Gukuza umuhamagaro (Ibyak. 13:2).
Nta muntu ukwiriye kuba wenyine. Umuntu wese akeneye abandi. Iyo twubatse ubumwe hagati yacu bituma Imana iza ikadushyigikira ikaduha umugisha.
Imana iduhane umugisha!


text:
Mu minsi micye ishize sosiyete ya Tecno Mobile yashyize ahagaragara smartphone yo mu bwoko bwa Phantom 6 Plus cyo kimwe n'iyigwa mu ntege ya Phantom 6, ari ko se mu by'ukuri batiri yayo ifite ubushobozi bungana gute? Turagaruka kuri byinshi utari uyiziho!
Nk'umuntu ukoresha smartphone, ikintu cya nyuma wakwifuza ni ukubona umuriro ugushiranye mu gihe uwukeneye kurusha mbere. Ubusanzwe, smartphone ifite batiri ifite ubushobozi bwa 2500mAh, ishobora kumara umunsi wose igikora, mu gihe yakoreshejwe bisanzwe, ariko iyo yakoreshejwe cyane bisaba kuyihoza ku muriro.
Icyakora, muri iki gihe abakunzi b'izi telefoni zigezweho bafite ishingiro n'impamvu nyinshi zo kwishima kuko uruganda rwa TECNO rwashyize iherezo ku "minsi ya batiri z'umuriro mucye" hamwe na Phantom 6 Plus rwasohoye. Iyi telefoni ifite batiri iramba kandi ibika umuriro mwinshi ya 5000mAh.
Phantom 6 Plus ni telefoni ikoranwe ubuhanga.
Mu bushobozi bwayo biranyuze kuvuga ko TECNO noneho yaboneye igisubizo abarushywaga na batiri zidafite ingufu zikunze kuboneka mu yandi moko ya za smartphone. Gusa icyo kintu kidasanzwe yihariye: Phantom 6 Plus ni telefoni ifite umubyimba muto kugeza kuri milimetero 7.7 kandi ikagira batiri ifite ibipimo byo mu rwego rwo hejuru bya 5000mAh.
Birumvikana neza ko buri wese umenye iri banga rya Phantom 6 Plus, ahita yibaza ikibazo kigira kiti: Ni gute Tecno yabashije gushyira batiri ingana gutya muri telefoni ifite umubyimba muto bene aka kageni? Wowe se ntiwabyibaza? Amakuru meza ni uko EAchamps igufitiye ibisubizo bihamye ku buhanga bwakoreshejwe bushobora gutuma nawe wishimira gutunga iyi telefoni.
Phantom 6 Plus ifite umubyimba muto bitangaje nubwo ifite batiri y'ibipimo byo hejuru.
Ni ibisanzwe cyane ko telefoni zigezweho kandi zifite batiri zo mu rwego rwo hejuru akenshi ziba zifite umubyimba munini - ugabanya ubwiza bwazo -, bitandukanye no kuri Phantom 6 Plus kuko iyi telefoni na batiri yayo bikoranwe, bityo ikabasha kubika umuriro mwinshi ndetse ikanagumana ubwiza bwayo yihariye bwakiriwe neza na benshi.
Iyi Phantom 6 Plus nshyashya ifite ibidasanzwe byinshi yihariye kurusha smartphone nyinshi zindi nazo zigezweho muri iki gihe, kuva kuri processor yayo yihuta nk'umurabyo, camera yayo ikubiyemo ebyiri, ntitwanakwibagirwa nanone ko ariyo mahitamo ya benshi ku bijyanye n'igiciro kuko ari telefoni ihendutse hagendewe ku biyigize n'udushya yazanye.
Kugeza ubu Tecno Phantom 6 Plus yamaze kugera ku isoko, ukuri n'ibitaravuzwe iyi telefoni yihariye bihishurirwa ubasha kuyisanga mu maduka atandukanye ya Tecno.


text:
Dusome 1Abakorento 12:4-11 Icyakora hariho impano z’uburyo bwinshi, ariko Umwuka ni umwe. Kandi hariho uburyo bwinshi bwo kugabura iby’Imana, ariko Umwami ni umwe. Hariho n’uburyo bwinshi bwo gukora, ariko Imana ikorera byose muri bose ni imwe, umuntu wese agahabwa ikimwerekanaho Umwuka kugira ngo bose bafashwe. Umwe aheshwa ijambo ry’ubwenge n’Umwuka, undi agaheshwa n’uwo Mwuka ijambo ryo kumenya, undi agaheshwa n’uwo Mwuka kwizera, undi agaheshwa n’uwo Mwuka impano yo gukiza indwara. Undi agahabwa gukora ibitangaza, undi agahabwa guhanura, undi agahabwa kurobanura imyuka, undi agahabwa kuvuga indimi nyinshi, undi agahabwa gusobanura indimi, ariko ibyo byose uwo Mwuka umwe ni we ubikorera muri bo, agabira umuntu wese uko ashaka.
Mu kubatizwa mu Mwuka Wera na nyuma yaho, abantu bahabwa impano z’Umwuka Wera.
Impano z’Umwuka ni ibikoresho Imana iha umukozi wayo kugira ngo abikoreshe mu murimo imutumye gukora. Imirimo imwe isaba igikoresho kimwe, indi ikaba yasaba ibikoresho 2 cyangwa ibikoresho byinshi. Ni yo mpamvu usanga hari abafite impano nyinshi abandi ugasanga bafite imwe gusa. Byose biterwa nicyo Imana yaguhamagariye gukora. Imana ntiyakora ikosa ryo kuguha umwiko kandi ugiye guhinga, ntiyaguha isuka kandi ugiye mu biro.
Bibiliya yatubwiye impano 9 umuntu yagabanyamo ibice bitatu:
Igice cya mbere ni impano zikora hakoreshejwe IJWI (Inyejwi),
izo ni 🔊- kuvuga mu ndimi 🔊- gusobanura indimi
🔊- guhanura
Igice cya kabiri ni izo bita impano z’ihishurirwa (izo guhishurirwa) ari zo 👁- Ijambo ry’ubwenge 👁 - Ijambo ryo kumenya 👁- kurobanura imyuka
3⃣-Igice cya gatatu ni izitwa inyambaraga arizo: 🙏 kwizera 🙏- gukiza indwara 🙏- gukora ibitangaza
Nubwo Bibiliya hano ivuze izi ntibivuze ko arizo zonyine, ahubwo impano z’Umwuka ni nyinshiiiiiiiii cyane, zimwe ziraboneka abantu bakazibona kubandi. izindi zikamenywa na ba nyirazo, izindi ba nyirazo ntibazimenye nyamara abandi bazibanonaho, izindi nazo yaba nyirubwite yaba nabamubona ntibazimuboneho nyamara zihari kuko hari iby’Imana ikoresha umuntu ntamenye ko yabikoreshejwe.
Amagambo abiri y’ingenzi yo kwitaho
Ijambo RYA mbere 1 Abakorento 12:7 umuntu wese agahabwa ikimwerekanaho Umwuka kugira ngo bose bafashwe.......... 👆komeza usome twabibonye hejuru👆👆 Buri wese agira ikimwerekanaho uwo Mwuka. Ni ukuvuga ngo buri wese agira uko agirwa gutandukanye n’ukw’abandi. Uba wowe mu mugambi w’Imana. Kenshi bantu bagwa mu ikosa ryo kwifuza kumera nka runaka. Si byo rwose, ahubwo jya usaba kuba wowe mu buryo bwuzuye.
Twe turi abakozi, Imana ni umukoresha. 🔹Ni yo imenya icyo tugomba gukora, ni yo itugira abakozi niyo iduha umurimo. Rero ntiyakora ikosa ryo kuguha igikoresho kitajyanye n’umurimo ugomba gukora.
Ibyo biratwinjiza mu ijambo rya kabiri, 2 -Ijambo rya kabiri 1 Abakorinto 12:11 ... ariko ibyo byose uwo Mwuka umwe ni we ubikorera muri bo, agabira umuntu wese uko ashaka.’’Igabira buri wese uko ishatse. Ni ukuvuga ko iguha bijyanye n’ibyo iguhamagariye Halleluaaaaaa!
Umuntu ajya yifuza kumera nka kanaka cyangwa kugira impano runaka. Ibyo ni ukwishuka. Ushobora gusengera kuba umuhanuzi imyaka myinshi ukazarinda uva mu mubiri nta byo ubonye. Ibyo ni uguta igihe, Umukoresha wawe aguha igikoresho kijyanye n’icyo agutumye gukora.
Ntukagwe mu ikosa nk’iryo ujye usaba Imana ikuzuze mu buryo yakugambiriyeho. Imana ni yo izi icyo uzakora kandi izaguha igikoresho kijyanye n’uwo murimo. Uwo murimo niba ukeneye ibikoresho 5 izaguha ibikoresho 5, niba ari umurimo ukenye ibikoresho 2 izaguha ibikoresho 2 niba hakenewe igikoresho 1 izahuha igikoresho 1. Umuntu agira impano nyinshi cyangwa nke bitewe n’umurimo ibyo ukeneye.
🙏🙏Reka dusenge: Mana tugirire neza nk’abana bawe utwuzuze Umwuka Wera kandi udushyiremo n’impano zawo ngo tubashe gukora umurimo wawe udutumye hano mu isi, mu izina rya Yesu Kristo, amen
Ev. Justin Hakizimana


text:
(1) Dukeneye gukizwa ibyaha
"Kuko bose bakoze ibyaha, ntibashyikira ubwiza bw’Imana." Abaroma 3:23. Mu yandi magambo, imibereho yacu ntigendera mu kuri tuzi. Umubyeyi unaniwe ya tomboka agakomeretsa umwana mu maranga mutima. Umuntu yarakarira umushoferi w’imodoka yenda akaba yateza impanuka.
Umunyeshuri ashobora kwangana akaba yavuga ibintu bitari byiza ku wundi. Umucuruzi yagambirira "kwiyibagiza" aho akura amafaranga runaka mu gihe cyo gusora. "Bose bakoze ibyaha"; nguko uko abantu bameze.
Ni buryo ki Bibiliya isobanura icyaha?
"Gukiranirwa kose ni icyaha". 1 Yohana 5:17. Dukeneye gukizwa tukareka ingeso mbi zose n’irari ryose; kubeshya, uburakari, kwifuza, umujinya, n’ibindi nk’ibyo.
"Umuntu wese ukora icyaha aba agomye" 1 Yohana 3:4.
Bityo dukeneye gukizwa tukava mu byaha ari ko kwica amategeko y’Imana.
(2) Dukeneye gukizwa tukava mu bidutandukanya n’Imana.
"Ahubwo gukiranirwa kwanyu ni ko kwabatandukanije n’Imana yanyu, n’ibyaha byanyu ni byo biyitera kubima amaso". Yesaya 59:2. Ibyaha bitababariwe ni byo bidutandukanya n’Imana. Kristo yazanywe no gusana ikizere mu Mana cyari cyarashegeshwe na Satani.
(3) Dukeneye gukizwa urupfu rw’iteka ryose, ari rwo ngaruka y’icyaha.
"Nk’uko ibyaha byazanywe mu isi n’umuntu umwe, urupfu rukazanwa n’ibyaha, ni ko urupfu rugera ku bantu bose, kuko bose bakoze ibyaha" Abaroma 5:12.
(4) Dukeneye gukizwa tukava mu mibereho y’ibyaha, itarangwamo umunezero, kandi idafite akamaro.
Kuko umunyabyaha afite ubugingo bugufi.
(5) Dukeneye gukizwa tukava mu isi y’ibyaha.
Dukwiriye gucungurwa tukava mu isi yuzuyemo ibyaha n’ingaruka zabyo; agahinda, kurwara umutima, irungu intambara, kurwara n’urupfu!


text:
Aug 12, 2016 Adolphe Mitali Ayo Hanze 0
Umunsi umwe ubwo navaga mw’Ivugabutumwa ntaha njya mu rugo nari ndi kumwe n’undi mukristo witwa Davidi. Mu gihe twagendaga sinzi ukuntu yaje kubona ko nambaye igikweto cy’abamugaye ku kuguru kumwe, anabona ko nari ndimo guhinyagira.
Kuri icyo gikweto talon bari barayizamuye kuko ukuguru kumwe kutareshyaga n’ukundi, uruti rw’umugongo rwari rwarafashe forme y’inyuguti ya S ku buryo imirimo isanzwe ya buri munsi yanteraga kubabara cyane. Ibyo rero nabisobanuriye Davidi ariko igisubizo yampaye cyarantangaje: Yambwiye ko nawe yari yarigeze icyo kibazo ariko ko umuganga wamuvuraga , wari umukristo; yamusengeye, ukuguru kwe kukiyongera kukareshya n’ukundi. Ibyo byarantangaje cyane, nubwo nizeraga ko Imana ikora ibitangaza. Ariko naje kumva nibutse ijambo ry’Imana riboneka mu Abaheburayo 13:8; “Yesu uko yari ari ejo niko ari kandi niko azahora iteka”.
Twageze mu rugo Davidi ambwira kwicara ku ntebe, naricaye amaguru nyarambura imbere, nuko nawe amfata ibirenge atangira kunsengera. Yasenze isengesho ryoroshye, risanzwe, asaba Imana ko yakuza ukuguru kugufi kukabasha kureshya n’ukundi. Yabaye akirangiza numva ubushyuhe buje mu kuguru, numva kandi sinzi uko mpindutse muri njye, numva ukuguru kubaye nka Elastike.
Ngiye kubona mbona ukuguru kuriyongeye, umubiri utangira kugaragara hagati y’aho ipantalo irangiriye,umukubo (ourlet) n’intangiriro y’amasogisi nuko umubiri wagaragaraga utangira gukura. Byamaze amasegonda make kugeza igihe nagiye kubona nkabona ibirenge byanjye (munsi y’ibirenge), bihagaze ku kigero kimwe, ibintu bitari byarigeze kuba na rimwe.
Davidi yarambwiye ati ” Guma hamwe winyeganyeza amaguru”Namusubije ko ntigeze nyanyeganyeza. Narahagurutse mpita mbona ko kwa kuguru kwanjye kw’iburyo kwari mw’ipantalo, hasi yayo ku mukubo, kwabaye kugufi. Nirebye mu ndorerwamo, nsanga intugu zanjye nazo zagiye ku rugero rumwe, kandi ubusanzwe, urutugu rwanjye rw’ibumoso ruba ruri hasi, nsubijemo inkweto numva nsa nkaho ukuguru kw’ibumoso gukandagiye ku kintu, kubabara kose ko mu mugongo kwari kwashize. Nyuma yaho byansabye kugura inkweto n’ipantalo bishya. Nguko uko Imana yankijije.
Reka nanjye nongereho nti : Aracyakora Ibitangaza Yesu, nongere nti “Imana yacu irakomeye cyane, ikora imirimo ikagaragara, si nk’ibigirwamana bitavuga ntibyumve, Imana yacu irakomeye”.
Amina. Haleluya!
Adolphe MITALI
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Pasiteri Samuel Mugiraneza niwe watorewe kuzasimbura Musenyeri Mbanda Laurent ubwo azaba agiye mu kiruhuko cy’izabukuru.
Mu kiganiro IGIHE yagiranye na Musenyeri Mbanda, yavuze ko yahisemo gusaba ko hatorwa uzamusimbura hakiri kare, mbereho imyaka ibiri ngo ajye mu kiruhuko cy’izabukuru kuko ngo yifuza ko uwo mushya azabanza agasobanukirwa n’inshingano ze, akamenyana n’abantu ndetse akubaka ubucuti n’ibindi.
Ubusanzwe uzasimbura umushumba runaka ashobora gutorwa mbere mu gihe kiri hagati y’amezi atandatu na 24, ariko we atowe mbere ho hafi imyaka itatu.
Mu gutora, hareberwa ubuhanga afite mu bijyanye n’iyobokamana (tewolojiya) ndetse n’uko yifata mu bya gipasitori, hakurikijwe ibigenwa na bibiliya ndetse n’uko yashobora kuyobora diyoseze.
Musenyeri Mbanda yemeza ko iryo torero ryamwohereje muri Amerika aho yarimo gukorera impamyabumenyi y’ikirenga (Doctorat) mu by’iyobokamana ndetse akaba yari amaze n’imyaka 15 ari umupasitori.
Ati “ Yatoranyijwe muri babiri, ntekereza ko ashoboye afite uburambe ni umupasitori koko usobanukire umurimo wa gipasitori yari amazemo imyaka irenga 15.”
Pasiteri Samuel Mugiraneza azimikwa nka Musenyeri w’Umusimbura muri Werurwe 2017, abe afite inshingano zose za Diyoseze ya Shyira, aho azahabwa n’inkoni y’ubushumba muri Werurwe 2019, mu gihe Musenyeri Mbanda yari kuzasoza imirimo ye mu Ukwakira 2019.
Ni iki Mbanda yishimira ko yagejeje ku gihugu?
Kuva yatorerwa kuyobora Diyoseze ya Shyira asimbuye Musenyeri John Rucyahana muri 2010, yafashije guteza imbere uburezi ku buryo hashinzwe ibigo by’amashuri y’abana b’incuke 217 muri iyo diyoseze yigamo abasaga ibihumbi 20.
Hashinzwe kandi ishuri ryigisha imyuga ryigamo abasaga 900, hubakwa hoteli imwe n’isoko rya kijyambere mu Mujyi wa Musanze.
Mbanda yafashije abana icumi barangije kubona buruse zo kwiga muri Leta Zunze ubumwe za Amerika aho yabaye igihe. Abapasiteri nabo bamuboneyeho umugisha babasha kwiga, harimo batandatu bize icyiciro cya gatatu cya Kaminuza (masters) n’icumi barangije icya Kabiri (Bachelors) ndetse n’abandi 250 bize amasomo atandukanye arimo n’ay’iyobokamana.
Musenyeri Mbanda arera abana 31
Mbanda yabyaye abana batatu barimo babiri bakora muri Amerika n’umwe ukora i Kigali, ariko guhera muri 2006 yafashe abana 28 arerera mu nzu yabubakiye mu Mujyi wa Musanze, aho bitabwaho ku kintu cyose bakenewe, barihirirwa mashuri meza n’ibindi.
Muri bo ufite imyaka myinshi ni 16 naho umuto akaba afite umunani. Mu minsi iri imbere ngo azashaka uburyo uzaba ufite abo bafitanye amasano ba hafi yajya mu miryango, abatazayibona azakomeze kubarerera muri urwo rugo.
Mu bindi yishimira ni uko we n’itorero batanze ubutumwa ngo hagakizwa abantu benshi ndetse bakigisha benshi inyigisho zibafasha mu buzima bwabo bwa buri munsi.
Abaturage batishoboye bishyuriwe mitiweli ku buryo buri mwaka baba basaga 180, ndetse n’abahawe inka zatanzwe mu myaka itandukanye, bamwe muri bo barimo abapasiteri 45 n’abaturage basanzwe, uyu mwaka bakaba bateganya kuziha abantu 15 barimo bamwe bamaze kuzihabwa.
Mu gihe cy’ibiza byibasiye abatuye mu Ntara y’Amajyaruguru , EAR Shyira yafashije imiryango 760 ibaha ibiribwa n’ibikoresho bitandukanye birimo amabati yahawe bake muri bo.
Musenyeri Mbanda nyuma yo gusezera…
Mu mirimo yabayemo irimo kuba Umuyobozi w’Umushinga Compassion International mu Rwanda mu gihe kirenze imyaka 15 ndetse no gukora mu mishinga intandukanye mpuzamahanga mu migabane irimo Amerika, u Burayi na Aziya.
Ibyo byose ngo bizatuma mu gihe yaba agiye mu kiruhuko cy’izabukuru abona umurimo yakora ariko yizeye guhabwa n’Imana.
Ati “ Ndi umukozi wabigize umwuga (professional) gucuruza mbishoboye ntibyaba ari bibi, ariko si wo muhamagaro wanjye, njyewe ndi umunyamwuga, icyo Imana izampishurira nicyo nzakora, nakoze byinshi mu mishinga itegamiye kuri leta (ONG) imyaka irenga 30, Compassion nkoramo 18.”
Ibindi yakozemo ngo yabaye mu bayobozi b’inama z’ubutegetsi mu miryango itandukanye, yigisha muri kaminuza ku buryo ngo bitatangaza abonye umwanya mwiza ujyanye n’ibyo yabayemo mu bayobozi b’inama z’ubutegetsi n’ibindi.
Mbanda yishimira ko nasezera azaba asize Diyoseze ya Shyira nta mwenda n’umwe ibereyemo umuntu n’umwe, kuko mu gihe yari ayibereye umushumba hishyuwe miliyoni zisaga 400 n’asaga miliyari yishyuwe ariko hagurishijwe Hotel Ishema.
Mu itorero ry’Abangilikani, Umushumba ajya mu kiruhuko cy’izabukuru afite imyaka 65, Mbanda akaba afite 62 kuko yavutse mu 1954.